Terbuka Malaysia: Pemain Indonesia Bikin Lee Zii Jia Kandas Di Pusingan 16

Jaguh badminton perseorangan lelaki negara, Lee Zii Jia gagal melayakkan diri ke peringkat suku akhir Terbuka Malaysia 2022 selepas tumpas kepada pemain Indonesia, Shesar Hiren Rhustavito di Pusingan 16, sebentar tadi.

Pemain kelahiran Alor Setar yang menghuni ranking kelima dunia ini tumpas kepada pemain yang berada di tangga ke-26 dunia itu menerusi tiga set permainan yang berlangsung dalam tempoh melebihi satu jam permainan.

Dalam pertarungan tersebut, Zii Jia terlebih dahulu tumpas pada set pertama dengan skor 19-21. Bagaimanapun dia berjaya bangkit merekodkan kemenangan pada set kedua dengan keputusan 21-19.

PETRONAS Malaysia Open 2022MS – Round of 1621 19 21 🇮🇩Shesar Hiren RHUSTAVITO🏅19 21 16 🇲🇾Zii Jia LEE

🕗 in 66 minutes https://t.co/KG0qeVea7X

— BWFScore (@BWFScore) June 30, 2022

Ketika di set penentuan, pemain berusia 24 tahun ini tidak berhasil mengulangi persembahannya di set kedua dan akhirnya tumpas pungutan mata 16-21 sekaligus menghanguskan peluangnya untuk beraksi peringkat suku akhir saingan Jelajah Dunia Super 750 BWF ini.

Sementara itu, bekas pemain No.1 dunia dari Jepun, Kento Momota menantikan kehadiran Shesar di peringkat suku akhir yang dijadualkan berlangsung pada hari esok.

Momota yang berada di ranking kedua dunia pada saat ini mara selepas menumpaskan pemain Hong Kong, Ng Ka Long Angus (ranking ke-13) di Pusingan 16 menerusi tiga set permainan yang berkesudahan dengan skor 11-21, 21-8 dan 21-18 dalam tempoh 55 minit.


Klinik STL Anjuran Astro Semarak Minat Pelajar Terhadap Sepak Takraw

Astro selaku penyiar rasmi saingan Sepak Takraw League (STL) mengambil inisiatif dan peluang untuk mengadakan Klinik STL dan juga sesi beramah mesra bersama hos dan pemain-pemain STL.

Baru-baru ini, Klinik STL ini telah diadakan di Sekolah Antarabangsa Sri Kuala Lumpur, Subang. Ketika saingan STL menjelajah di Negeri Sembilan, Klinik STL ini turut diadakan di SMK Seri Ampangan, Seremban. Menariknya, ianya mendapat sambutan yang menggalakkan dengan kehadiran 500 dan 700 orang pelajar masing-masing.

Ketua Bahagian Sukan Astro, Nicholas John berkongsikan bahawa Klinik STL ini diadakan dengan tujuan untuk mencungkil bakat-bakat baru dan membawa jenama STL di peringkat akar umbi.

Selain itu, ianya membuka peluang buat pemain-pemain STL yang juga merupakan pemain kebangsaan dan profesional untuk mendekatkan diri bersama komuniti dan mempamerkan aksi mereka bagi menarik lebih ramai pelajar meminati sukan ini.

Sementara itu, bekas pemain sepak takraw negara, Azlan Mubin yang juga merupakan hos STL berkata,  pengenalan STL dan klinik yang diadakan ini dapat memberi peluang buat pelajar-pelajar tanpa mengira bangsa untuk mempelajari sukan tradisi ini.

Tambahnya lagi, “pendedahan sukan takraw seharusnya bermula di peringkat sekolah dan pendekatan ini jugalah yang  dilakukan oleh kuasa besar sepak takraw dari negara jiran iaitu Thailand mencari pelapis-pelapis baru dengan mewajibkan sukan ini di setiap sekolah dengan memupuk semangat mereka untuk mempelajari  sukan ini.”

Difahamkan, Klinik STL ini akan terus diadakan di sekolah-sekolah terpilih lain secara berperingkat dan penambahbaikan berterusan akan diadakan pada musim akan datang.


Sertai #SnapdragonKickUps & Berpeluang Memenangi Tiket Menonton Man Utd vs Wrexham Di San Diego

Qualcomm Technologies Inc. membuka peluang kepada para peminat Manchester United (Man Utd) di Malaysia untuk memenangi tiket perjalanan VIP bagi menyaksikan skuad berjulukan The Red Devils menentang Wrexham AFC di Stadium Snapdragon, San Diego pada bulan Jun nanti.

Untuk memenangi hadiah tersebut, anda hanya perlu menyertai Cabaran Instagram Reels #SnapdragonKickUps (#SnapdragonKickUps Instagram Reels Challenge). Langkah-langkah yang perlu dilakukan adalah:

A post shared by Snapdragon Malaysia (@snapdragon_malaysia)

Baca: Manchester United Bakal Hadapi Kelab Milik Ryan Reynolds di Stadium Snapdragon

Cabaran ini terbuka kepada seluruh rakyat Malaysia dan ianya bermula dari sekarang sehingga 31 Mei 2023. Pemenang akan diumumkan pada 1 Jun kelak dengan hadiah merangkumi tiket perlawanan, tiket penerbangan pergi balik, hotel penginapan sepanjang berada di sana dan sebuah telefon pintar yang dikuasakan oleh Snapdragon 8 Gen 2 Mobile Platform for Galaxy.

Untuk makluman semua, skuad bimbingan Erik Ten Hag akan bertemu Wrexham kepunyaan bintang Hollywood, Ryan Reynolds dalam satu perlawanan persahabatan pramusim pada 25 Julai 2023.


Olimpik 2020: Richarlison, Douglas, Martinelli & Dani Alves Perkuatkan Brazil B-23

Skuad Brazil Bawah B-23 Tahun (B-23) telah menyenaraikan beberapa bintang Liga Perdana Inggeris (EPL) berserta 3 pemain lebih umur dalam usahanya untuk mempertahankan pingat emas yang dimenangi empat tahun lalu pada temasya Sukan Olimpik Tokyo 2020 kali ini.

Menurut senarai pemain yang didaftarkan untuk beraksi di temasya tersebut, Brazil yang dibimbing oleh Andre Jardine menyenaraikan tiga pemain berstatus bintang EPL iaitu Richarlison (Everton, 24 tahun), Douglas Luiz (Aston Villa, 23 tahun) dan Gabriel Martinelli (Arsenal, 20 tahun).

Sementara itu, untuk kuota pemain yang melebihi umur 24 tahun, Brazil menyenaraikan bekas bintang Barcelona, Dani Alves (38 tahun), penjaga gol Athletico Paranaense, Aderbar Melo (31 tahun) dan pertahanan tengah Sevilla, Diego Carlos (28 tahun).

Menarik berkenaan skuad Brazil ini, ada beberapa pemain muda berstatus wonderkid yang perlu diberikan perhatian. Antaranya, penyerang Bayer Leverkusen, Paulinho (20 tahun), penyerang Hertha BSC, Matheus Cunha (22 tahun) dan pemain tengah menyerang Borussia Dortmund yang dipinjam daripada Real Madrid, Reinier Jesus (19 tahun).

Untuk makluman semua, skuad Brazil telah diundi bersama-sama Arab Saudi, Ivory Coast dan Jerman dalam Kumpulan D. Saingan bola sepak lelaki dijadualkan bermula pada 22 Julai.

Berikut adalah senarai penuh 22 pemain skuad Brazil B-23:

Penjaga gol: Santos, Brenno, Lucão.

Pertahanan: Diego Carlos, Ricardo Graca, Guilherme Arana, Antony, Dani Alves, Bruno Fuchs, Nino, Abner.

Pemain Tengah: Gabriel Menino, Douglas Luiz, Bruno Guimarães, Douglas Augusto, Matheus Henrique, Reinier, Claudinho.

Penyerang: Paulinho, Matheus Cunha, Richarlison, Gabriel Martinelli.


Status Saingan Piala AFC Diteruskan Atau Tidak Diketahui Ahad Ini

Status saingan kedua tertinggi bola sepak asia, Piala AFC samada diteruskan ataupun tidak akan diumumkan selewat-lewatnya pada Ahad ini.

Perkembangan itu dilaporkan oleh Harian Metro selepas menghubungi Setiausaha Agung Konfederasi Bola Sepak Asia (AFC), Datuk Windsor Paul John, semalam.

Badan induk itu juga mengakui masih belum menemui lokasi untuk penganjuran kejohanan bagi Kumpulan H dan I yang turut melibatkan dua pasukan dari Malaysia iaitu Terengganu dan Kedah Darul Aman.

“Hujung minggu ini (keputusan Piala AFC di teruskan atau tidak).” katanya seperti dipetik daripada Harian Metro.

Pada masa yang sama, pihak AFC memaklumkan akan mengeluarkan kenyataan rasmi mengenai status kejohanan tersebut bagi peringkat ASEAN dalam masa terdekat.

“Belum (ada negara yang mahu). Ya (akan ada kenyataan media),” tambahnya lagi.

Untuk makluman, saingan Piala AFC melibatkan Kumpulan H dan I sepatutnya dilangsungkan di Singapura selaku tuan rumah.

Bagaimanapun, penghujung Mei lalu, Persatuan Bola Sepak Singapura (FAS) mengumumkan menarik diri selaku hos berikutan peningkatan kes covid-19 di negara republik berkenaan.

Baru-baru ini, Indonesia dikatakan berminat untuk menjadi tuan rumah bagi menggantikan Singapura. Tambahan pula, mereka turut mempunyai dua pasukan dari Indonesia yang beraksi di pentas ini iaitu Bali United dan Persipura Jayapura.

Akan tetapi, Indonesia turut berhadapan dengan peningkatan kes pandemik Covid-19 pada ketika ini sehingga memaksa Persatuan Sepakbola Seluruh Indonesia (PSSI) menangguhkan saingan liga di negara terbabit.


Bekas Kapten Selangor Balik Kampung Sertai Newcastle Jets

Setelah 3 musim beraksi dalam saingan Liga Malaysia, bekas kapten Selangor FC dan Sarawak United FC, Taylor Regan kembali ke Australia.

Kepulangan pertahanan berusia 33 tahun ini ke kampung halamannya turut diserikan dengan menyertai kembali kelab di zaman remajanya, Newcastle Jets yang beraksi dalam saingan A-League.

Penyertaan kembali Taylor diumumkan secara rasmi menerusi pelbagai platform media sosial milik pasukan yang bergelar The Jets ini, pada hari ini.

OFFICIAL | Taylor Regan is back! 🤩Details ➡ https://t.co/v0FlWEyZfZ#BondedByGold pic.twitter.com/F2oCk2PKT5

“Terdapat beberapa tawaran daripada kelab lain dalam A-League, tetapi ianya tidak boleh dibandingkan dengan (tawaran) kampung halaman,” kata Taylor dalam kenyataan rasmi kelab.

Dimaklumkan, Taylor akan bersama dengan Newcastle Jets sehingga ke penghujung saingan A-League musim 2021/22. Ketika ini, dia telah pun menyertai latihan bersama pasukan dan sedia untuk diturunkan pada perlawanan berikutnya.

Sebagai rekod, Taylor menyertai skuad Red Giants kendalian B. Satiananthan selama dua musim, bermula tahun 2019. Dia kemudiannya, menyertai pasukan Liga Premier, Sarawak United pada musim 2021 dan membantu pasukan tersebut meraih promosi ke saingan Liga Super 2022.


Moto2: Hafizh Rempuh Motor Bastianini, Tiada Kecederaan Serius Selepas Pemeriksaan

Selepas melakukan pemeriksaan awal di pusat perubatan, pelumba negara, Hafizh Syahrin dilaporkan tidak mengalami sebarang kecederaan serius.

Bagaimanapun, menurut makluman daripada media MotoGP, dia telah dibawa ke hospital untuk pemeriksaan lanjut.

Medical Info Update 📋 Pelvic contusion for #Moto2 rider #55 @Hafizh_pescao55 but first scan does not reveal big fracture.Will go to hospital for further observations and checks #AustrianGP 🇦🇹

Terdahulu Hafizh gagal menamatkan perlumbaan GP Austria apabila terlibat dalam satu kemalangan ngeri hari ini.

Ianya bermula dengan pelumba Italtrans Racing Team, Enea Bastianini gagal mengawal jenteranya semasa selekoh dan terjatuh di atas trek.

Malang sekali buat Hafizh yang bermula daripada petak ke-20 datang daripada belakang, berada di kedudukan blind spot sekaligus gagal mengelak jentera milik Bastianini yang terseret ke tengah litar.

OH MY GOD!Enea Bastianini suffers a major crash in the middle of the traffic in Turn 1 and another rider collides with his bike! 😱#MotoGP #MotoMad #AustrianGP #Moto2 pic.twitter.com/GNcWn6illV

Rempuhan terus terhadap jentera milik Bastianini tersebut menyebabkannya terpelanting ke arah hadapan. Jentera milik Hafiz pula hancur berkecai, terbelah dua.

Mujurlah Hafizh yang terpelanting kemudiannya terseret di atas trek tidak dilanggar oleh pelumba-pelumba lain. Selain Hafizh dan Bastianini, Edgar Pons dan Andi Farid Izdihar turut sama terlibat dalam kemalangan tersebut.

Sejurus kemalangan tersebut, bendera merah dinaikkan dan perlumbaan dihentikan untuk memberikan laluan kepada kru untuk membersihkan litar.


MotoGP: Yamaha Dan Vinales Umum ‘Cerai’ Serta-Merta

Yamaha dan pelumbanya, Maverick Vinales mencapai kata sepakat mengumumkan menamatkan kerjasama dengan serta-merta.

Perkembangan ini diumumkan secara rasmi oleh pihak Yamaha menerusi laman sesawang dan pelbagai platform media sosialnya, sebentar tadi.

Yamaha and Maverick Viñales End 2021 Agreement with Immediate Effect📰 https://t.co/bFAcngMAci#MonsterYamaha | #MotoGP pic.twitter.com/URgfzetjyN

Penamatan kerjasama ini susulan daripada makluman penggantungan Vinales oleh Yamaha daripada berlumba di GP Austria dan GP British, baru-baru ini.

Yamaha menggantung pelumba kelahiran Sepanyol ini atas alasan sengaja merosakkan jenteranya ketika mengharungi perlumbaan GP Styria.

Terdahulu, Yamaha dan Vinales bersetuju untuk menamatkan kontrak setahun awal iaitu pada penghujung musim ini.

Jelas sekali, persetujuan itu nampaknya gagal direalisasikan dengan pengumuman yang penuh mengejutkan pada hari ini.

Sebagai rekod, Vinales mula menyertai pasukan kilang Yamaha sejak tahun 2017.

Untuk makluman semua, pelumba berusia 26 tahun ini disahkan secara rasmi bakal menyertai pasukan Aprilia Racing untuk saingan MotoGP 2022.


Penang FC Berpisah Dengan Jurulatih Republik Czech, Tomas Trucha

Khidmat ketua jurulatih kelahiran Republik Czech, Tomas Trucha tidak lagi digunakan oleh pasukan berpangkalan di utara semenanjung, Penang FC selepas daripada saat ini.

Dalam satu kenyataan media pada hari ini, skuad Harimau Kumbang merakamkan penghargaan kepada Tomas terutamanya membantu Penang menamatkan saingan Liga Super 2021 di tangga ketiga. Mereka juga turut mengucapkan selamat maju jaya kepada Tomas.

Bagaimanapun, prestasi Penang dalam saingan Liga Super pada musim ini tidak begitu memberangsangkan. Ketika ini, Penang menghuni tangga tercorot dengan hanya mengutip tiga mata daripada enam perlawanan.

Untuk makluman semua, Tomas yang memiliki lesen UEFA Pro mula dilantik sebagai ketua jurulatih Penang pada penghujung tahun 2020.

Sebagai tambahan, Tomas menjadi ketua jurulatih yang kedua dalam saingan Liga Super berpisah dengan kelabnya. Ketua jurulatih pertama yang mengalami nasib sedemikian ialah Risto Vidakovic – ditamatkan kontrak oleh Melaka United FC.


Park Hang-seo Sangka Malaysia Miliki 4 Pemain Naturalisasi

Ketua jurulatih skuad kebangsaan Vietnam, Park Hang-seo menyangka skuad Malaysia mempunyai empat pemain naturalisasi untuk mengharungi baki pusingan kedua Kelayakan Piala Dunia 2022/Piala Asia 2023.

Jurulatih berasal dari Korea Selatan itu sedia maklum akan kelibat pemain naturalisasi pertama negara iaitu Mohamadou Sumareh yang acap kali diturunkan pada perlawanan-perlawanan sebelum ini.

Namun, Hang-seo mengatakan Malaysia menambah tiga orang lagi pemain naturalisasi yang terdiri daripada Dion-Johan Cools (pertahanan), Guilherme de Paula (penyerang) dan Sam Somerville (penjaga gol) untuk mengharungi Emiriah Arab Bersatu (UAE), Vietnam dan Thailand pada kali ini.

Beliau berkata demikian apabila ditanyakan mengenai percaturan Malaysia mempertaruhkan pemain-pemain naturalisasi pada sidang media sebelum perlawanan antara skuad Harimau dan Naga Emas di Stadium Al Maktoum, semalam.

“Sebenarnya, dalam aksi pertemuan kali pertama (Kumpulan G), Malaysia telah mempunyai seorang pemain naturalisasi. Sekarang, mereka mempunyai tiga orang lagi, termasuk pemain nombor 5, nombor 16 dan seorang penjaga gol.”

“Oleh itu, mereka mempunyai empat pemain naturalisasi secara keseluruhan. Saya merasakan pemain-pemain naturalisasi, terutamanya penyerang, akan membantu banyak menjayakan taktik mereka.” katanya dipetik daripada portal berita berpangkalan di Vietnam, Nhan Dan.

Ketika Malaysia menentang UAE di Stadium Zabeel, baru-baru ini, jurulatih berusia 63 tahun ini turut turun ke stadium untuk memerhatikan permainan kedua-dua pasukan. Difahamkan, kelibat Dion Cools yang beraksi di posisi pertahanan tengah dan Liridon Krasniqi sebagai ‘midfielder’ turut mendapat perhatiannya.

Untuk makluman, Hang-seo barangkali tersilap informasi mengenai pemain naturalisasi yang menyertai skuad Malaysia pada ketika ini. Malaysia hanya menambah dua pemain naturalisasi iaitu Guilherme de Paula dan pemain tengah, Liridon Krasniqi.

Manakala bagi penjaga gol, Sam Somerville dan pertahanan berjersi nombor 5, Dion Cools seperti didakwa Hang-seo merupakan pemain berdarah kacukan atau warisan.


JDT Pasukan Pertama Juarai Liga Super 7 Kali Berturut-turut

Kelab Bola Sepak Johor Darul Ta’zim (JDT FC) muncul sebagai pasukan pertama yang mencipta rekod baharu dengan menjuarai saingan Liga Super Malaysia sebanyak tujuh kali berturut-turut.

Rekod tersebut dicipta oleh skuad Harimau Selatan setelah menundukkan pasukan Sabah 4-1 dalam aksi kesepuluh saingan CIMB Liga Super 2020 di Stadium Sultan Ibrahim, sebentar tadi.

57' | GOL SAFAWI! @OfficialJohor menggandakan jaringan menerusi Safawi Rasid. #CIMBLigaSuper2020#JDTSAB#MFLLive pic.twitter.com/8wUAMaIzN9

Empat gol tersebut disumbangkan oleh penyerang Brazil , Diogo Luis Santo (1 gol), pemain sayap lincah, Safawi Rasid (2 gol) dan  pemain tengah Argentina, Leandro Velazquez (1 gol).

Gol tunggal pasukan pelawat pula dijaringkan oleh pemain importnya, Dennis Buschening pada separuh masa kedua.

74' | GOL DENNIS BUSCHENING! @OfficialJohor 2-1 @sabahfamedia #CIMBLigaSuper2020#JDTSAB#MFLLive pic.twitter.com/eoBmrW2mwP

Kemenangan itu memastikan JDT mengumpul 26 mata daripada 10 perlawanan liga dengan berbaki satu lagi perlawanan.

Ianya membuatkan pencabar terdekat, Perak yang mempunyai 17 mata sudah tidak dapat mengejar lagi kedudukan mereka.

Sementara itu, kejuaraan CIMB Liga Super 2020 yang digapai oleh JDT pada malam ini turut memberikan mereka tiket ke saingan Liga Juara-Juara AFC (ACL) 2021.

Untuk rekod, pasukan milik DYAM Tunku Ismail ibni Sultan Ibrahim ini merangkul kejuaraan sulung saingan liga utama tanah air pada saingan Liga Super 2014.

Featured Image: JOHOR Southern Tigers


Sukan Komanwel: Pearly-Thinaah, Beregu Tuan Rumah Rebut Pingat Emas Di Final

Beregu wanita negara, Pearly Tan dan Thinaah Muralitharan akan membuat perhitungan untuk merebut kilauan pingat emas menentang wakil tuan rumah di pentas akhir acara badminton (individu) Sukan Komanwel Birmingham 2022, petang esok.

Terdahulu, pasangan negara yang berada di ranking kesebelas dunia mengesahkan kemaraan ke perlawanan akhir selepas menumpaskan beregu India, Treesa Jolly dan Gayatri Gopichand Pullela di peringkat separuh akhir, sebentar tadi.

Dalam perlawanan tersebut, Pearly-Thinaah berjaya menumpaskan pasangan tersebut secara “straight set” dengan skor 21-13 dan 21-16.

SF#MAS🇲🇾 Pearly Tan-Thinaah M def. #IND🇮🇳 Treesa Jolly-Gayatri Pullela 21-13 21-16#DemiMalaysia #BadmintonMalaysia pic.twitter.com/Wt9qmf2QSi

— BAM (@BA_Malaysia) August 7, 2022

Sementara itu, menanti mereka di pentas akhir adalah Chloe Birch dan Lauren Smith yang menghuni ranking ke-14 dunia.

Pasangan England ini mara ke pentas akhir selepas berhasil mengatasi beregu Australia, Wendy Chen dan Gronya Sommerville dengan skor 21-14 dan 24-22.

Berbalik kepada pertemuan antara Pearly-Thinaah dan Chloe-Lauren, kedua-dua beregu ini pernah bertembung sebanyak satu kali di pentas antarabangsa sebelum ini.

Bagaimanapun, pertembungan yang berlangsung dalam saingan Piala Sudirman 2021 itu tidak memihak kepada Pearly-Thinaah. Perlawanan tersebut berkesudahan dengan Chloe-Lauren merekodkan kemenangan menerusi tiga set permainan (21-18, 17-21 dan 21-10).

Featured Image: Badminton Association of Thailand


Kelab Komuniti Kerteh FC Lanjut Kontrak Pengarah Teknikal Sehingga Tahun 2024

Kelab komuniti yang berpangkalan di Terengganu iaitu Kerteh FC memaklumkan melanjutkan kontrak pengarah teknikalnya, Che Ku Marzuki sehingga tahun 2024.

Menurut kenyataan rasmi pasukan yang terkenal dengan julukan The Oilers itu, pada hari ini, kontrak Che Ku Marzuki bukan sahaja dilanjutkan selama 3 tahun malah turut disertakan dengan pilihan untuk lanjutan selama setahun.

𝗖𝗵𝗲 𝗞𝘂 𝗠𝗮𝗿𝘇𝘂𝗸𝗶 𝗠𝗲𝗻𝗮𝗻𝗱𝗮𝘁𝗮𝗻𝗴𝗮𝗻𝗶 𝗟𝗮𝗻𝗷𝘂𝘁𝗮𝗻 𝗞𝗼𝗻𝘁𝗿𝗮𝗸 𝗦𝗲𝗵𝗶𝗻𝗴𝗴𝗮 𝟮𝟬𝟮𝟰Pengarah Teknikal Kerteh FC, Che Ku Marzuki telah menandatangani kontrak baharu untuk kekal di kelab sehingga 2024.Baca 🔗 https://t.co/Tf32ifoGVp pic.twitter.com/mKzOCwdX9n

“Dia telah memahami sepenuhnya nilai dan strategi kelab kami. Kepimpinannya telah mewujudkan suasana padu untuk cita-cita yang besar. Matlamatnya adalah untuk meneruskan perjalanan yang telah kami mulakan bagi mencapai keputusan yang baik dan lebih baik.” kata Timbalan Presiden Kerteh FC, Mohd Khusyairi Kusmaniirat.

Untuk makluman semua, sebelum dilantik sebagai Pengerah Teknikal Kerteh FC pada tahun 2020, Che Ku Marzuki pernah menjadi ketua jurulatih buat beberapa pasukan seperti pasukan pelapis Terengganu, T-Team, Batu Dua dan juga Kerteh FC sendiri.

Selain itu, dia juga pernah menjawat jawatan pengarah teknikal untuk Terengganu dan Terengganu City.


Jelajah Dunia Akhir: Kian Meng-Pei Jing Julung Kali Ke Semi-Final

Beregu campuran No.1 negara, Tan Kian Meng dan Lai Pei Jing berjaya mara buat julung kalinya ke peringkat separuh akhir kejohanan Jelajah Dunia Akhir BWF dalam kariernya.

Pasangan yang menghuni ranking kelapan dunia menempa kemaraan tersebut selepas berjaya menundukkan Supak Jomkoh dan Supissara Paewsampran pada perlawanan terakhir peringkat Kumpulan B, pada hari ini.

Pasangan dari Thailand yang menduduki ranking ke-12 dunia itu tumpas di tangan Kian Meng-Pei Jing secara “straight set” dengan skor 17-21 dan 20-22 dalam tempoh masa 41 minit permainan di atas gelanggang.

HSBC BWF World Tour Finals 2022XD – Round 3          🇲🇾Kian Meng TAN🏅21 22 🇲🇾Pei Jing LAI🏅17 20 🇹🇭Supak JOMKOH          🇹🇭Supissara PAEWSAMPRAN

🕗 in 41 minutes https://t.co/nd5O209wMG

— BWFScore (@BWFScore) December 9, 2022

Sebelum itu, Kian Meng-Pei Jing telah meraih satu kemenangan ke atas beregu China merangkap pemenang pingat emas Sukan Olimpik 2020, Wang Yi Lyu dan Huang Dong Ping serta satu kekalahan di tangan beregu No.1 dunia, Dechapol Puavaranukroh dan Sapsiree Taerattanachai.

Pada masa yang sama, kemaraan ini turut dibantu dengan kemenangan Dechapol-Sapsiree atau lebih dikenali sebagai Bass-Popor ke atas Yi Lyu-Dong Ping secara “straight set” dengan skor 23-21 dan 21-13 pada perlawanan terakhir mereka yang turut berlangsung sebentar tadi.

HSBC BWF World Tour Finals 2022XD – Round 3          🇹🇭Dechapol PUAVARANUKROH🏅23 21 🇹🇭Sapsiree TAERATTANACHAI🏅21 13 🇨🇳Yi Lyu WANG          🇨🇳Dong Ping HUANG

🕗 in 43 minutes https://t.co/5FAcvPwGlc

— BWFScore (@BWFScore) December 9, 2022

Situasi ini menjadikan Dechapol-Sapsiree menamatkan saingan peringkat Kumpulan B selaku juara manakala Kian Meng-Pei Jing pula muncul sebagai naib juara.

Sebagai perbandingan, ketika layak menyertai saingan Jelajah Dunia Akhir BWF buat kali pertama dalam karier mereka pada tahun lalu, Kian Meng-Pei Jing menghuni kedudukan tercorot di peringkat kumpulan ekoran gagal merekodkan sebarang kemenangan sekaligus pulang tanpa sebarang kutipan mata.

Pada ketika itu, Kian Meng-Pei Jing diletakkan dalam Kumpulan A bersama-sama Yuta Watanabe-Arisa Higashino (Jepun), Chan Peng Soon-Goh Liu Ying (Malaysia) dan Mathias Christiansen-Alexandra Boje (Denmark).


BalrzTV Tawar Pakej Langganan RM10 Sebulan Untuk Perlawanan Terpilih Liga Premier 2021

Syarikat penyiar tempatan, Balrz TV kini hadir dengan tawaran pakej langganan untuk menonton siaran langsung perlawanan Liga Premier 2021.

Menurut satu makluman menerusi akaun media sosialnya, harga langganan yang diletakkan hanyalah serendah RM10 untuk setiap bulan di saluran Youtube.

Difahamkan perlawanan pertama yang akan disiarkan menerusi saluran Youtube berbayar ini adalah melibatkan pertemuan Terengganu FC II menentang Kelantan FC, pada hari esok.

Malahan, pasukan berstatus ‘feeder club’ itu merupakan kelab pertama yang menandatangani penjanjian untuk menyiarkan siaran langsung perlawanan home mereka di saluran Balrz TV, bagi musim ini.

Untuk makluman, Balrz TV bukanlah satu nama penyiar asing dalam kalangan peminat bola sepak tempatan. Sebelum ini, mereka seringkali terlibat dalam menyiarkan siaran langsung melibatkan kelab-kelab amatur dan pasukan-pasukan profesional tempatan semasa aksi pramusim.

Tidak dilupakan, mereka merupakan syarikat menyiarkan siaran langsung Liga Premier 2021 untuk perlawanan Kelantan menentang Perak, Projek MSN-FAM menentang Kelantan serta Terengganu II menentang Kuching City.

Selain itu, mereka turut menyiarkan siaran langsung saingan Malaysian Futsal Premier League (MPFL) 2019 melibatkan aksi Pahang Rangers di halaman rasmi mereka di Kuantan.

Untuk yang berminat melanggan pakej ini, sila klik pautan INI.


Kerjasama Langkawi City-Borussia Dortmund, Banyak Yang Boleh Dipelajari – Tun M

Bekas Perdana Menteri dan Penaung Langkawi City, Tun Dr. Mahathir Mohamad menyatakan banyak perkara yang boleh dipelajari oleh kelab yang beraksi dalam saingan Liga M3 ini menerusi kerjasama dengan Borussia Dortmund.

Menerusi satu kenyataan media kelab tersebut pada hari ini, Borussia Dortmund yang merupakan kelab gergasi Liga Jerman bersetuju untuk mengadakan kerjasama bersama Langkawi City merangkumi pembangunan akar umbi dan program pemain remaja di pulau tersebut.

Baca: Kelab ‘Kaya’ Singapura, Lion City Sailors Umum Kerjasama Dengan Dortmund

Selain itu, kerjasama ini juga melibatkan penglibatan siri kejohanan remaja serantau, bimbingan daripada jurulatih-jurulatih Borussia Dortmund serta pertukaran ilmu program pelancongan sukan antara kedua-dua pihak.

“Saya mengharapkan kerjasama ini memberi manfaat kepada penduduk Langkawi terutamanya remaja. Saya mengucapkan selamat maju jaya kepada kerjasama ini  samada dalam dan luar padang.” katanya merangkap Ahli Parlimen Langkawi.

Difahamkan kerjasama antara kedua pihak ini berlangsung selama sekitar 2 tahun iaitu sehingga 31 Disember 2023.


Kejohanan Badminton Asia 2022: Filipina Tuan Rumah, Dinaik Taraf Menjadi Saingan Super 1000

Badan induk, Badminton Asia mengumumkan Kejohanan Badminton Asia (BAC) 2022 akan diadakan di Manila, Filipina bermula 26 April hingga 1 Mei hadapan.

Perkara tersebut dimaklumkan secara rasmi di pelbagai platform media sosial Badminton Asia, pada hari ini.

Sepertimana pengumuman oleh Persekutuan Badminton Dunia (BWF) pada tahun 2020, kejohanan individu peringkat benua asia ini diangkat menjadi kejohanan berstatus Jelajah Dunia Super 1000 bermula tahun ini – menjadikan pemenang kejohanan ini akan meraih 12,000 mata.

Untuk makluman semua, sebelum ini, kejohanan ini berstatus Jelajah Dunia Super 500 dimana pemenang akan meraih 9,200 mata sahaja.

Kali terakhir BAC dilangsungkan adalah pada tahun 2019 di Wuhan, China. Edisi tersebut menyaksikan tiga wakil Jepun iaitu Kento Momota, Akane Yamaguchi dan Hiroyuki Endo-Yuta Watanabe memenangi kategori perseorangan lelaki, perseorangan wanita dan beregu lelaki masing-masing.

Sementara itu, dua wakil China, Chen Qingchen-Jia Yifan dan Wang Yilu-Huang Dongping memenangi kategori beregu wanita dan beregu campuran.

Sebagai tambahan, dua edisi terdahulu iaitu BAC 2021 dan BAC 2020 tidak dijalankan ekoran pandemik Covid-19 yang melanda dunia.


TV1, TV Okey & Sukan RTM Siar Perlawanan Liga Malaysia 2022

Peminat & penyokong bola sepak tanah air dapat menyaksikan saingan bola sepak tempatan musim ini, Liga Malaysia 2022 di saluran-saluran stesen penyiaran milik kerajaan iaitu Radio Televisyen Malaysia (RTM).

Sebanyak 44 perlawanan termasuk saingan Liga Super yang bakal bersiaran bermula 4 Mac ini serta Piala FA dan Piala Malaysia (tertakhluk kepada perubahan dari semasa ke semasa) dapat ditonton secara langsung di saluran TV1, TV Okey, Sukan RTM serta platform RTM Klik.

Selain itu, perlawanan pembuka tirai, Piala Sultan Haji Ahmad Shah atau dikenali sebagai Piala Sumbangsih yang menemukan juara Liga Super dan Piala Malaysia musim lalu, Johor Darul Ta’zim (JDT) dan Kuala Lumpur City FC (KL City), pada Sabtu ini turut disiarkan secara langsung oleh RTM.

Ini selepas RTM diumumkan sebagai Rakan Penyiar unifi untuk Bola Sepak Liga Malaysia 2022 anjuran Malaysian Football League (MFL) dalam satu majlis yang turut disaksikan oleh Menteri Komunikasi dan Multimedia, Tan Sri Annuar Musa di Putrajaya, hari ini.

Kerjasama ini dibentuk agar RTM dapat memainkan peranan melaksanakan tanggungjawab sosial selaku Hos Penyiar Bersama (co-broadcasting) stesen tidak berbayar milik kerajaan atau Free-to-Air (FTA) untuk memberi siaran percuma kepada seluruh rakyat Malaysia terutamanya kepada mereka yang tidak memiliki akses siaran berbayar atau saluran pay-per-view (PPV).

Kerjasama ini juga merupakan kesinambungan antara RTM bersama-sama pihak MFL dan TM dalam penganjuran saingan bola sepak tempatan pada musim lalu.


Tonton 2 Perlumbaan MotoGP Secara Percuma Di SPOTV NOW

Para peminat perlumbaan motosikal kelas premier, MotoGP di rantau asia tenggara akan dapat menyaksikan dua perlumbaan awal musim ini secara percuma sekiranya mendaftar aplikasi SPOTV Now bermula 22 Mac hingga 4 April 2023.

Pendaftaran dalam tempoh itu membolehkan penggunanya menikmati penstriman secara langsung di aplikasi milik SPOTV itu secara percuma selama dua minggu.

Penawaran ini juga bukan sahaja memberikan akses kepada para peminat menyaksikan perlumbaan MotoGP di Portugal (26 Mac) dan Argentina (3 April) secara percuma bahkan perlumbaan Formula E Prix di Sao Paulo, Brazil juga pada 26 Mac nanti.

Untuk makluman semua, tahun 2023 ini menjadi tahun yang besar bagi perlumbaan Kejohanan Dunia MotoGP dimana mereka akan meraikan penganjuran edisi ke-75. Lebih istimewa, mereka akan turut sama meraikan Grand Prix ke-1000 pada perlumbaan di Le Mans pada Mei kelak.


Dato’ Shahrul Zaman Yahya Dilantik Sebagai CDM Sukan Komanwel 2022

Mesyuarat Lembaga Eksekutif Majlis Olimpik Malaysia (MOM) yang diadakan pada 14 September lalu meluluskan perlantikan YB Dato’ Shahrul Zaman Yahya sebagai Chef De Mission (CDM) Kontinjen Malaysia ke Sukan Komanwel Birmingham 2022.

Perkara tersebut disampaikan menerusi satu muat naik oleh akaun media sosial, Olympic Council of Malaysia, sebentar tadi.

Artikel Berkaitan: Majlis Olimpik Malaysia Intai Untuk Anjur Temasya Sukan Asia 2038

Shahrul Zaman yang merupakan Naib Presiden MOM merangkap Presiden Kesatuan Ragbi Malaysia (KRM) turut mempengerusikan mesyuarat bersama Setiausaha Agung MOM serta pegawai tertinggi pihak pengurusan mengenai persiapan Kontinjen Malaysia ke temasya berkenaan, pada hari ini.

Untuk makluman semua, Sukan Komanwel tersebut akan berlangsung di Birmingham, England bermula 28 Julai sehingga 8 Ogos 2022.


Naib Juara Piala FA & Liga Super Sisih 7 Pemain Tempatan, 5 Import

Naib juara Piala FA dan Liga Super, Terengganu FC mengesahkan seramai 12 orang pemainnya tidak lagi menyarung jersi Hitam Putih pada musim hadapan.

Daripada 12 pemain tersebut, 7 daripadanya merupakan pemain tempatan yang terdiri daripada Shamirza Yusoff (penjaga gol), Hafizal Alias (pertahanan), Sharin Sapien, Nik Akif Syahiran, Azalinullah (pemain tengah), Arif Anwar dan Faisal Halim (pemain sayap).

Manakala baki empat lagi pemain merupakan pemain import iaitu Pape Diakite (pertahanan), Manuel Ott, Petrus Shitembi (pemain tengah), Tchetche Kipre dan Kpah Sherman (penyerang).

🏴🏳TERIMA KASIH ATAS SEGALA JASA & SELAMAT MAJU JAYA 🏴🏳

Baca selanjutnya di 🔽🔽🔽https://t.co/yKCEQtB4dH#TerengganuFC#WeBleedBlackAndWhite pic.twitter.com/h09RbZ8FNx

— Terengganu Football Club (@FCTerengganu) December 14, 2022

Semalam, skuad berpangkalan di pantai timur yang mendapat khidmat ketua jurulatih baharu, Tomislav Steinbruckner mengumumkan menaikkan pangkat 6 orang pemain muda tempatan yang beraksi bersama skuad simpanan, Terengganu II sepanjang tahun 2022.

Mendahului senarai tersebut ialah pertahan kiri skuad kebangsaan bawah 23 tahun (B-23), Safwan Mazlan diikuti dengan Aqil Irfanudin, Firdaus Rusdi, Fazli Ghazali serta dua orang penjaga gol, Syed Nasrulhaq dan Shafawi Mohamad.

Sebelum itu juga, Terengganu telah bertindak mengekalkan salah seorang pemain importnya, Habib Haroon serta merekrut bekas pemain import Melaka United, Sony Norde.

Selain itu, pertahanan kirinya, Arif Fadzilah telah memutuskan untuk kekal bersama Terengganu bagi mengharungi saingan Liga Malaysia dan Piala AFC 2023 kelak.


Kenali Ketua Jurulatih Malaysia 15’s Baharu, Rodney So’oialo – Bekas Pemain All Blacks

Kesatuan Ragbi Malaysia (KRM) mengumumkan bekas pemain New Zealand, Rodney So’oialo sebagai ketua jurulatih skuad ragbi negara 15 sebelah (15’s) yang baharu, pada hari ini.

Perlantikan bekas pemain skuad yang terkenal dengan julukan All Blacks itu dibuat menggantikan pengendali sebelum ini yang merupakan kelahiran New Zealand iaitu Brad Mika.

Menurut perkongsian oleh laman sosial KRM, jurulatih berusia 41 tahun ini sangat teruja untuk memulakan tugasnya dan sedia mengambil sebarang cabaran untuk mengembalikan kemenangan dan kegemilangan kepada skuad Bunga Raya 15’s.

Beliau turut mengharapkan semua penyokong dapat memberikan sokongan kepada pasukan sepanjang masa terumatanya semasa sesi latihan dan perlawanan agar dapat membina hubungan yang baik antara kedua-dua pihak.

Kejohanan terdekat yang akan dikendalikan oleh Rodney buat skuad Bungan Raya 15’s adalah Kejohanan Ragbi Asia yang akan bermula pada Januari 2022 kelak.

Berikut adalah biodata ringkas ketua jurulatih skuad Bunga Raya 15’s yang baharu, Rodney So’oialo:

Tarikh Lahir: 3 Oktober 1979

Penampilan Sebagai Pemain: 62 Penampilan Bersama All Blacks

Pencapaian Sebagai Pemain: Pingat Emas (Piala Dunia Rugbi 7’s 2001 dan Sukan Komanwel 2002)

Honda Heat Japan (Player Coach, 2011-2012)

Wellington Lions, New Zealand (Coach, 2016-2017)

Verona Rugby Club, Itali ( Coach, 2018-2019)

Tawa Rugby Club, New Zealand (Panel Pemilihan, 2020)


Malaysia Masters: Kai Wun ‘Lupa’ Kesakitan Ketika Singkir Beregu No.1 Denmark

Pemain beregu lelaki negara, Tee Kai Wun akui seakan-akan ‘lupa’ akan kecederaan yang dialaminya ketika bersama-sama Man Wei Chong menundukkan beregu No.1 Denmark, Kim Astrup dan Anders Skaarup Rasmussen di pusingan 32 Malaysia Masters, semalam.

Gandingan negara yang berada di ranking ke-26 dunia itu mempamerkan aksi cemerlang serta saingan yang cukup sengit kepada Astrup-Rasmussen sebelum menamatkan pertemuan sulung menentang pasangan itu dengan kemenangan yang cukup mengejutkan orang ramai di Axiata Arena.

“Saya sekarang hampir pulih dalam 10 peratus lagi. Ada rasa sakit sikit tetapi bila main, saya langsung sudah tidak fikir kesakitan yang saya alami, ” ujar Kai Wun ketika ditemui para wartawan selepas perlawanan.

PERODUA Malaysia Masters 2023 presented by DAIHATSUMD – R32          🇲🇾MAN Wei Chong🏅25 21 🇲🇾Kai Wun TEE🏅          🇩🇰Kim ASTRUP23 16 🇩🇰Anders Skaarup RASMUSSEN

— BWFScore (@BWFScore) May 23, 2023

Mengulas lebih lanjut, mereka tidak terlalu memikirkan tentang status lawan mereka biarpun mengetahui kedudukan pasangan Denmark itu jauh lebih baik. Sebaliknya mereka mencurahkan segala usaha agar dapat mara ke peringkat seterusnya.

Dalam perlawanan tersebut, gandingan Wei Chong-Kai Wun mengatasi saingan beregu No.11 dunia itu secara “straight set” menerusi skor 25-23 dan 21-18 dalam perlawanan yang berlangsung selama 48 minit.

Untuk rekod, Kejohanan Badminton Asia pada Mac lalu yang menyaksikan pasangan tersebut mara ke pusingan 16 menentang beregu utama Jepun, Takuro Hoki-Yugo Kobayashi menjadi aksi terakhir mereka sebelum terpaksa menarik diri akibat kecederaan.

Selain Wei Chong-Kai Wun, pasangan Yew Sin-Ee Yi layak terlebih dahulu selepas menewaskan pasangan China, Ren Xiang Yu dan Tan Qian dengan keputusan “straight set” 21-16 dan 21-18.

Manakala, pasangan Aaron Chia-Soh Wooi Yik menundukkan lawan mereka dari Indonesia, Pramudya Kusumawardana dan Yeremia Erich Yoche Yacob Rambitan dengan skor 21-18, 10-21 dan 23-21 dalam aksi terakhir beregu lelaki pada hari pertama kejohanan, semalam.

Featured Image: Badminton Association of Malaysia


Jenama Makanan FAS Fast Food Akan Diperkenalkan

Kelab Bola Sepak Selangor (Selangor FC) serius untuk mempelbagaikan sumber pendapatannya bagi memastikan kelangsungan kewangan pasukan berpangkalan di Lembah Klang tersebut.

Antaranya menjana pendapatan menerusi pembukaan pusat rehabilitasi dan klinik di FAS Training Centre kepada para peminat dan orang awam selain digunakan oleh para pemain dan jurulatih.

Namun satu lagi usaha yang akan dimulakan oleh Red Giants pada tahun ini adalah memperkenalkan jenama makanannya yang tersendiri, demikian perkongsian daripada Ketua Pegawai Eksekutif (CEO) Selangor FC, Dr. Johan Kamal Hamidon.

“Kita akan memulakan jenama makanan sendiri yang dipanggil FAS Fast Food. Ini (dijual) semasa hari perlawanan.

“Tetapi usaha ini bergantung kepada (samada) kami dapat membawa penyokong kembali ke stadium atau tidak.” katanya ketika ditemui Sukanz di FAS Training Centre.

Belum ada sebarang makluman mengenai menu yang bakal dijual di bawah jenama tersebut namun dijangka ianya makanan yang menjadi kebiasaan untuk dijual pada hari perlawanan di stadium seperti burger, kentang goreng dan sosej.

Selain daripada menjana pendapatan melalui dua sumber baharu ini, usaha-usaha untuk menambahkan pendapatan yang telah dijalankan sebelum daripada ini tetap diteruskan seperti penjualan jersi dan cenderamata kepada para peminat dan akademi bola sepak.

“Ada sedikit pendapatan diraih kita (menerusi akademi bola sepak) dan sudah semestinya jualan jersi dan merchandise akan diteruskan.” jelasnya lagi.

Sementara itu, juara Piala Malaysia sebanyak 33 kali itu juga mahu meneruskan program Local Giants – sebuah program yang membuka peluang kepada perusahaan kecil dan sederhana (SME) tempatan untuk menaja pasukan Selangor.

Difahamkan program yang diilhamkan oleh DYTM Raja Muda Selangor, Tengku Amir Shah tersebut telah berjaya menambahkan pendapatan kepada pasukan sebanyak RM700,000 hasil tajaan daripada 45 buah entiti SME.

“(Bagaimanapun) tahun 2021 ini agak mencabar (kerana) kita sedia maklum pandemik Covid-19 telah memberikan kesan yang teruk kepada SME sehingga terpaksa menutup syarikat dan sebagainya.”

“(Jadi) untuk tahun ini jika kita dapat mengekalkan jumlah tajaan (Local Giants) seperti tahun lepas sudah menjadi satu pencapaian baik. Kita memahami (kesukaran yang SME hadapi) tetapi (pihak) kami masih ingin meneruskan program ini.” katanya lagi.

Dr. Johan turut menjelaskan pihak SME yang terlibat dengan program Local Giants ini akan mendapat pelbagai manfaat dan kelebihan untuk perniagaan masing-masing.

Bagi kalangan SME yang terlibat, mereka berpeluang untuk hadir dalam program business networking antara sesama pendiri SME, mendapat pelepasan cukai, terlibat dalam program Tanggungjawab Sosial Korporat (CSR) dan mendapat branding exposure kepada para penyokong Selangor FC.

Tambahnya lagi, barisan pengurusan Selangor FC sememangnya sedang berusah gigih melakukan pelbagai perkara di belakang tabir untuk menjana pendapatan untuk kelangsungan pasukan.

Menutup bicara bersama Sukanz, Dr. Johan sempat berkata sambil ketawa kecil, “Nanti bila dah sedia kami akan bagitahu.”


Kelantan FC Anjur Pertandingan Reka Bentuk Logo – Hadiah Utama RM3000

Pasukan berpangkalan di pantai timur, TRW Kelantan FC mengumumkan pertandingan reka bentuk logo baharu, hari ini.

Pertandingan ini diadakan sebagai salah satu usaha pihak pengurusan di bawah pemilik baharu, Norizam Tukiman untuk memberikan imej yang lebih segar buat TRW Kelantan FC.

Pengumuman itu dibuat menerusi satu hantaran di lamam sosialnya, pada petang tadi.

Pertandingan reka bentuk logo ini terbuka kepada semua rakyat Malaysia dan tempoh pertandingan adalah sekitar 11 hari. Tarikh tutup penyertaan adalah sebelum daripada jam 12 tengah malam, 26 september.

Setiap logo yang dihantar mestilah hasil kerja asli dan disertakan dengan penerangan. Pemenang pertandingan ini akan menerima wang tunai RM3000 dan barangan eksklusif TRW Kelantan FC.

Untuk maklumat lebih lanjut mengenai pertandingan ini, anda boleb merujuk poster di bawah:


Lee Zii Jia Ke Separuh Akhir Dua Kali Berturut-Turut

Selepas berjaya ke peringkat separuh akhir di Kejohanan Badminton Terbuka Seluruh England (All England) minggu lalu, jaguh perseorangan lelaki negara, Lee Zii Jia berhasil mengulangi kejayaan itu dalam saingan Terbuka Swiss pada minggu ini pula.

Zii Jia mengesahkan langkah ke peringkat separuh akhir kejohanan bertaraf Jelajah Dunia BWF Super 300 selepas berhasil menumpaskan pemain Taiwan yang menghuni ranking ke-42 dunia, Lee Chia-hao pada peringkat suku akhir, sebentar tadi.

YONEX Swiss Open 2023MS – QF21 21 🇲🇾LEE Zii Jia🥇

12 17 Chia Hao LEE

— BWFScore (@BWFScore) March 24, 2023

Dalam perlawanan tersebut, Zii Jia mudah menumpaskan pemain itu secara “straight set” dengan skor 21-12 dan 21-17 dalam tempoh 37 minit permainan.

Kemenangan ini akan menemukannya dengan pemain Jepun yang menduduki ranking ke-37 dunia, Koki Watanabe di peringkat separuh akhir bagi merebut tiket ke perlawanan akhir.

Untuk makluman semua, pertemuan pada malam esok ini akan menjadi yang pertama buat kedua-dua pemain di pentas antarabangsa.


Piala AFF 2020: Bahagian Serangan Indonesia Paling Tajam Kalangan Kumpulan B

Skuad kebangsaan Indonesia kendalian jurulatih Republik Korea, Shin Tae-yong muncul sebagai pasukan paling tajam di bahagian serangan dalam kalangan Kumpulan B di kejohanan Piala AFF Suzuki 2020.

Selepas mengharungi 3 perlawanan, berdasarkan statistik, Indonesia memegang status tersebut selepas merekodkan ‘conversion rate’ sebanyak 25.70% – tertinggi berbanding empat pasukan yang lain.

Sementara itu, Malaysia yang dibimbing oleh Tan Cheng Hoe berada di tangga kedua dengan angka peratusan 20% sambil diikuti oleh Vietnam dengan 13.90%.

Menariknya, Malaysia di berada di tempat kedua dari aspek ‘conversion rate’ namun mendahului daripada segi statistik percubaan tepat dan ketepatan percubaan.

Ternyata Malaysia mampu mengatur dan melancarkan serangan ke arah gawang lawan namun sedikit bermasalah untuk memasukkan bola ke dalam gawang.

Perkara ini dilihat sangat ketara ketika menentang Vietnam yang dibimbing oleh Park Hang-seo pada perlawanan ketiga tempoh hari.

Untuk makluman semua, Indonesia dan Malaysia bakal bertemu sesama sendiri dalam perlawanan terakhir peringkat Kumpulan B, Ahad nanti bagi merebut tempat ke peringkat separuh akhir.

Ketika ini, Indonesia mendahului carta Kumpulan B sambil diikuti oleh Vietnam yang memiliki 7 mata masing-masing. Bagaimanapun Indonesia berada di tempat pertama kerana memiliki perbezaan gol yang lebih tinggi berbanding Vietnam.

Malaysia pula mengekori rapat di tangga ketiga dengan 6 mata.

Featured Image: AFF Suzuki Cup


Kelayakan Piala Asia B-23: Ketahui Minit Permainan 3 Pemain Thailand Yang Beraksi di Liga Eropah

Skuad jiran tetangga, Thailand Bawah 23 Tahun (B-23) merangkap pasukan pencabar kepada Malaysia dalam Kumpulan J bagi saingan Kelayakan Piala Asia B-23 telah mengeluarkan senarai 27 pemainnya, Jumaat lalu.

Menariknya, 3 orang daripada 27 pemain yang disenaraikan oleh ketua jurulatihnya, Worrawoot Srimaka adalah merupakan pemain yang beraksi dalam saingan liga bola sepak di benua eropah.

Untuk pengetahuan anda semua, ketiga-tiga pemain tersebut bernama Thanawat Suengchitthawon, Benjamin Davis dan Jonathan Khemdee yang beraksi di England dan Denmark.

Baca: Mongolia Panggil Pemain Liga Eropah Untuk Hadapi Thailand, Malaysia & Laos

Sebelum Thailand turun menentang skuad Harimau Muda kelak, Sukanz ingin berkongsi kepada anda sedikit sebanyak mengenai latar belakang dan statistik ringkas melibatkan ketiga-tiga pemain ini:

Liga: Liga Perdana 2 (Premier League 2)

Persatuan Bola Sepak Thailand (FAT) menerusi pelbagai platform laman sosialnya turut mengumumkan pemain ini dilantik sebagai kapten skuad Thailand B-23, pada hari ini.

Bercakap mengenai minit permainannya, Thanawat telah mencatatkan 345 minit di atas padang hasil daripada 5 penampilan musim ini bersama Leicester B-23. Selain itu, dia yang menyertai Leicester pada tahun lalu turut merekodkan satu ‘assist’ pada musim ini.

Untuk pengetahuan semua, pemain ini turut mempunyai dua penampilan bersama skuad senior Thailand. Dua penampilan tersebut diraih ketika menentang Indonesia dan Malaysia pada pusingan kedua, kelayakan Piala Dunia 2022/Piala Asia 2023, Jun lalu.

Sebagai tambahan, Thanawat yang berkelana di eropah sejak remaja juga pernah beraksi bersama skuad Perancis B-16 dan B-17. Dia sempat meraih sembilan penampilan secara keseluruhan bersama skuad bawah umur Perancis ini.

Liga: Liga Satu (League One)

Pemain kedua yang dipanggil oleh skuad Thailand B-23 adalah Benjamin Davis yang beraksi dalam saingan divisyen ketiga bola sepak di England. Pemain ini memulakan karier bola sepak semasa zaman remajanya bersama Sekolah Sukan Singapura sebelum menyertai Fulham pada tahun 2017.

Dia kemudiannya menyertai Oxford United pada tahun ini dan sehingga saat ini, Ben hanya merekodkan 17 minit permainan hasil daripada satu penampilan pada musim ini. Penampilan tersebut hadir ketika menentang Stevenage FC dalam saingan Piala EFL.

Sebagai tambahan, Ben belum pernah membuat penampilan bersama skuad senior kebangsaan Thailand namun dia pernah beraksi bersama skuad B-23 Thailand sebanyak satu kali pada Januari tahun lalu menentang Indonesia.

Liga: Liga Super Denmark (Superligaen)

Jonathan merupakan pertahanan tengah yang mempunyai kelebihan fizikal iaitu berketinggian 1.90 meter (m). Untuk makluman semua, dia mula menyertai kelab berpangkalan di Denmark ini pada tahun 2019. Namun, pada ketika itu dia hanya membarisi pasukan remaja.

Musim ini namanya disenaraikan di dalam skuad senior. Akan tetapi, Jonathan belum meraih sebarang minit permainan apatah lagi merekodkan sebarang penampilan. Bagaimanapun, dia mendapat peluang beraksi selama 90 minit bersama skuad Odense B-19 pada Ogos lalu.


Terbuka Jerman: 3 Beregu Lelaki Negara Gagal Ke Suku Akhir

Saingan Terbuka Jerman pada tahun ini menyaksikan tiada sebarang beregu lelaki negara berhasil menjejakkan kaki ke peringkat suku akhir.

Ini selepas ketiga-tiga wakil negara yang beraksi di peringkat Pusingan 16 tumpas kepada lawan masing-masing.

Kejutan pertama terbit apabila Aaron Chia-Soh Wooi Yik yang turun selaku pilihan pertama tumpas kepada wakil Jepun yang menghuni ranking ke-25 dunia, Akira Koga dan Taichi Saito.

YONEX German Open 2023MD – R16          🇯🇵Akira KOGA🏅21 21 🇯🇵Taichi SAITO🏅          🇲🇾Aaron CHIA13 18 🇲🇾SOH Wooi Yik

— BWFScore (@BWFScore) March 9, 2023

Perlawanan itu dimenangi oleh Koga-Saito secara “straight set” dengan skor 21-13 dan 21-18 dalam tempoh masa 45 minit permainan.

Keduanya, gandingan Tan Kian Meng dan Tan Wee Kiong turut mengalami nasib yang sama. Pasangan yang menghuni ranking ke-42 dunia ini tumpas kepada wakil Korea, Kang Min-hyuk dan Seo Seung-jae juga secara “straight set” dengan skor 15-21 dan 17-21.

Akhir sekali, beregu lelaki No.2 negara, Ong Yew Sin dan Teo Ee Yi juga terpaksa akur dengan kekalahan di Pusingan 16.

Pasangan yang diletakkan sebagai pilihan kelima kejohanan ini tumpas kepada wakil Taiwan, Lee Jhe-Huei dan Yang Po-Hsuan dalam satu perlawanan yang memakan masa lebih satu jam.

Perlawanan itu berkesudahan dengan skor 18-21, 21-18 dan 21-18.

YONEX German Open 2023MD – R16             LEE Jhe-Huei🏅18 21 21 YANG Po-Hsuan🏅             🇲🇾ONG Yew Sin21 18 18 🇲🇾TEO Ee Yi

— BWFScore (@BWFScore) March 9, 2023

Featured Image: Badminton Association of Malaysia


Bola Jaring Asia: Malaysia & Singapura Buat Perhitungan Semula Di Peringkat Separuh Akhir

Skuad bola jaring kebangsaan akan membuat perhitungan semula dengan Singapura di peringkat separuh akhir Kejohanan Bola Jaring Asia 2022.

Terdahulu, Malaysia terpaksa akur menerima kekalahan 43-56 kepada skuad tuan rumah dalam perlawanan terakhir peringkat Pusingan Kedua, semalam.

Kekalahan itu meletakkan Malaysia di tangga ketiga dalam Kumpulan E selepas mengutip 2 mata. Ianya membuatkan mereka bertemu dengan Singapura sekali lagi selaku naib juara Kumpulan E di peringkat separuh akhir, esok.

Sebelum itu, Malaysia berhasil merekodkan kemenangan ke atas Hong Kong dalam perlawanan kedua serta tumpas kepada Sri Lanka dalam perlawanan pertama peringkat Kumpulan E tersebut.

Justeru, satu lagi perlawanan separuh akhir yang akan berlangsung adalah melibatkan Sri Lanka (juara kumpulan) dan Hong Kong (penghuni tempat keempat).

Untuk makluman, perlawanan melibatkan Sri Lanka dan Hong Kong dijadualkan bermula pada jam 3 petang manakala perlawanan anatara Malaysia dan Singapura pula akan berlangsung pada jam 5 petang.

Dua pasukan yang berjaya melayakkan diri ke perlawanan akhir akan layak menyertai Piala Dunia Bola Jaring 2023 yang akan berlangsung di Cape Town, Afrika Selatan bermula dari 28 Julai hingga 6 Ogos tahun hadapan.


Sukan Komanwel: Kian Meng-Pei Jing Atasi Wakil Tuan Rumah Untuk Ke Separuh Akhir

Beregu campuran negara, Tan Kian Meng dan Lai Pei Jing berhasil menempah tiket ke peringkat separuh akhir acara badminton (individu) di temasya Sukan Komanwel Birmingham 2022.

Kemaraan itu dicetak dengan mengatasi wakil tuan rumah yang menghuni ranking ke-47 dunia, Callum Hemming dan Jessica Pugh di peringkat suku akhir, sebentar tadi.

Dalam perlawanan yang berlangsung di , Kian Meng-Pei Jing berhasil mengatasi Callum-Jessica secara “straight set” dengan skor 22-20 dan 21-11.

QF#MAS🇲🇾  Tan Kian Meng-Lai Pei Jing def. #ENG Callum Hemming-Jessica Pugh 22-20 21-11#DemiMalaysia#BadmintonMalaysia pic.twitter.com/8HcY8qxfan

— BAM (@BA_Malaysia) August 6, 2022

Untuk makluman semua, ini merupakan pertembungan sulung melibatkan kedua-dua pasangan di pentas antarabangsa.

Sementara itu, di peringkat separuh akhir, Kian Meng-Pei Jing akan turun menentang wakil negara seberang tambak, Singapura iaitu Terry Hee Yong Kai dan Jessica Tan Wei Han bagi merebut kemaraan ke perlawanan akhir, esok.

Sebelum ini, Kian Meng-Pei Jing pernah merekodkan dua pertemuan menentang pasangan yang menduduki tangga ke-35 dunia ini. Malangnya, mereka tumpas di kedua-dua pertarungan tersebut.

Bagaimanakah keputusannya pada hari esok? Sama-sama kita nantikan.


Rabih Ataya Muncul Wakil Tunggal Liga Super ke Pusingan Ke-3 Kelayakan Piala Dunia 2022

Pemain Kedah Darul Aman, Rabih Ataya muncul satu-satunya wakil daripada saingan Liga Super Malaysia yang layak untuk bermain di pentas Kelayakan Piala Dunia 2022 pusingan ketiga.

Ini kerana pasukan negaranya, Lubnan berjaya menempatkan diri selaku 5 pasukan naib juara terbaik dalam saingan Kelayakan Piala Dunia 2022/Piala Asia 2023 pusingan kedua sekaligus termasuk kalangan 13 pasukan terbaik asia pada ketika ini.

Walaupun berada di kedudukan ke-13 terbaik dan pusingan kelayakan seterusnya hanya memerlukan 12 pasukan, Lubnan terpilih bagi menggantikan Qatar yang telah pun layak ke saingan Piala Dunia selaku pasukan tuan rumah.

Lubnan menjadi pasukan naib juara kelima terbaik selepas mencatatkan tiga kemenangan dan satu seri dalam saingan Kumpulan H sekaligus mengumpul 10 mata secara keseluruhan.

Selain Lubnan,  11 pasukan yang layak ke pusingan tiga Kelayakan Piala Dunia 2022 ialah Syria, Australia, IR Iran, Arab Saudi, Jepun, UAE, Republik Korea, China, Oman, Iraq dan Vietnam.

Featured Image: Malaysian Football League


MotoGP: Baki Dua Perlumbaan Ini Saya Tak Sertai, Nantikan Tahun Depan!

Juara enam kali Kejuaraan Dunia MotoGP, Marc Marquez mengesahkan tidak akan menyertai baki dua perlumbaan MotoGP 2020 iaitu GP Valencia dan GP Portugal.

Ini kerana pelumba Repsol Honda Team yang berusia 27 tahun itu dinasihatkan untuk memberikan tumpuan kepada memulihkan kecederaan pada lengannya sehingga sembuh sepenuhnya.

Kecederaan itu menimpanya ketika perlumbaan pembukaan MotoGP iaitu GP Sepanyol di Litar Jerez pada julai lalu.

This season I will not compete again. After evaluating how the arm is doing with the Doctors and my team, we have decided that the best option is to return next year. It's time to continue with the recovery. Thanks for the messages of support. Looking forward to returning in 2021 pic.twitter.com/WlQI3BntTN

“Saya tidak akan berlumba musim ini. Selepas pemeriksaan untuk melihat bagaimana keadaan lengan saya bersama doktor dan pasukan, kami telah mengambil keputusan untuk kembali berlumba pada tahun hadapan.” katanya menerusi laman sosialnya.

Kecederaan itu memaksanya untuk menjalani operasi pembedahan sebanyak dua kali. Selepas daripada pembedahan keduanya sekitar ogos lalu, Honda mengumumkan Marquez perlu berehat dalam tempoh dua hingga tiga bulan.

Malah pasukannya turut menjangkakan Marquez sempat untuk menyertai siri-siri akhir perlumbaan MotoGP 2020. Tidak semua yang dirancang menjadi kenyataan, Marquez terpaksa melupakan sama sekali saingan musim ini.

Sometimes things don't go as you expect but the most important thing is to get back up and move on. I hope you enjoyed the comeback! Now I'll have an operation to fix the fracture of my right humerus. I promise you all that I will come back as soon as possible and even stronger💪🏼 pic.twitter.com/5FCIamVZLx

Bagaimanapun, Marquez dilihat semakin pulih dan cergas dan dia dijangka kembali memberikan saingan pada tahun hadapan.

“Ini merupakan masa untuk pemulihan. Terima kasih atas sokongan yang diberikan. Tak sabar untuk kembali pada 2021.” tambahnya lagi.

Untuk rekod, Marquez mula menyertai saingan perlumbaan motosikal kelas premier sejak tujuh tahun lalu dan dalam masa yang singkat pelumba kelahiran Sepanyol ini mendominasi saingan ini dengan memenangi kejuaraan dunia pada 2013, 2014, 2016, 2017, 2018 dan 2019.

Featured Image: Repsol Honda Team


Ranking BWF: Juara Taipei Kini ‘Top 15’ Dunia

Beregu campuran negara, Chen Tang Jie dan Toh Ee Wei yang menjuarai saingan Terbuka Taipei pada Ahad lalu kini tergolong dalam kelompok 15 pasangan terbaik dunia.

Kemaskini oleh Persekutuan Badminton Dunia (BWF) pada hari ini menyaksikan pasangan pemain berusia 25 dan 22 tahun masing-masing ini mencatatkan peningkatan empat anak tangga berbanding kedudukan mereka pada minggu lalu.

Lonjakan itu dicetuskan hasil mengumpul 54,888 mata sekaligus meletakkan mereka di tangga ke-15 dalam Ranking Dunia buat pertama kali sejak bergandingan bermula awal Disember tahun lalu.

Untuk makluman, kemenangan mereka ke atas gandingan tuan rumah, Chiu Hsiang Chienh dan Lin Xiao Min dalam perlawanan akhir kejohanan jelajah Dunia BWF Super 300 terbabit telah memberikan mereka 7,000 mata.

Sementara itu, sepasang lagi beregu campuran negara, Hoo Pang Ron dan Teoh Mei Xing yang mara ke separuh akhir kejohanan yang sama turut mencatatkan peningkatan yang ketara dalam Ranking Dunia pada minggu ini.

Gandingan pemain berusia 25 dan 26 tahun masing-masing ini melangkau empat anak tangga dan kini menghuni ranking ke-36 dunia hasil mengumpul 31,600 mata setakat ini.

Pada masa yang sama, Goh Soon Huat dan Shevon Jemie Lai selaku beregu campuran No.1 tanah air masih kekal di tangga ketujuh dunia manakala Tan Kian Meng dan Lai Pei Jing pula mencatatkan penurunan satu anak tangga dan menduduki ranking ke-18 dunia.

Featured Image: Badminton Association of Malaysia


Ketiadaaan Coach Satia Dirasai Semua Pemain Sarawak United

Ketiadaan bekas jurulatih Sarawak United FC, B. Satiananthan yang terpaksa direhatkan ekoran berdepan masalah kesihatan sememangnya dirasai oleh semua pemain.

Jelas pertahanan Sarawak United, Stuart Wark, dia mengakui seluruh pasukan sangat terkesan dengan situasi itu yang buatkan mereka kurang bersemangat sebelum menghadapi Selangor FC, pada Ahad lalu.

Justeru, dia mengharapkan Satiananthan agar kembali sembuh dan mendapat rawatan yang terbaik terhadap penyakit dihadapinya.

— SARAWAK UNITED FC (@sufc_rasmi) June 20, 2022

“Situasi sekarang sukar untuk kami jelaskan tetapi jalan terbaik jelas dia perlu berehat kerana berdepan masalah kesihatan.

“Beliau telah berikan segala-galanya untuk pasukan ini dan sentiasa menjaga kebajikan pemain bagi pastikan Sarawak United mampu bersaing seperti pasukan lain.

“Kekalahan ini saya rasa sudah tentu buatkan dia lagi kecewa tetapi harapan saya, kami akan bangkit daripada kekalahan ini,” katanya.

Satiananthan telah memberikan notis untuk berhenti pada 13 Jun iaitu seminggu sebelum perlawanan dengan Selangor di Stadium Majlis Bandaraya Petaling Jaya (MBPJ).

Tugas ketua jurulatih Sarawak United akan diambil alih bekas penolong ketua jurulatih Harimau Malaya, S. Balachandran.

Featured Image: Malaysian Football League


Kerajaan Melaka Beri Aaron Chia RM70,000 Atas Kejayaan Di Kejohanan Dunia & Sukan Komanwel

Kerajaan negeri Melaka memberikan satu insentif berbentuk wang tunai kepada pemain badminton beregu negara, Aaron Chia atas kejayaannya merangkul beberapa kejuaraan baru-baru ini.

Antaranya kejayaan Aaron Chia menjuarai Kejohanan Dunia BWF dan merangkul pingat emas acara berpasukan campuran serta pingat gangsa beregu lelaki dalam temasya Sukan Komanwel Birmingham 2022.

Insentif berjumlah RM70,000 itu disampaikan oleh Exco Pembangunan Belia, Sukan dan Badan Bukan Kerajaan (NGO), YB V.P. Shanmugam yang mewakili Ketua Menteri Melaka, Datuk Seri Utama Sulaiman Md Ali.

Ianya kepada pemain berusia 25 tahun terbabit dalam Majlis Penyampaian Hadiah Insentif Kejohanan Dunia, Sukan Komanwel Dan Sukan Malaysia XX MSN 2022 bertempat di Auditorium Seri Negeri, semalam.

“Dengan melihat perkembangan ini, Kerajaan Negeri akan terus komited untuk membangunkan sukan di negeri ini selari dengan Flagship 8 iaitu berhasrat untuk memperkasa pembangunan belia dan sukan di Negeri Melaka di dalam Pelan Strategik Melakaku Maju Jaya 2035 (PSMJ2035).”

“Kerajaan Negeri akan sentiasa menyokong usaha- usaha dan inisiatif-inisiatif untuk mengambil bahagian dalam menganjurkan lebih banyak kejohanan dan pertandingan sukan.”

“Aspirasi ini bukan sahaja mengalakkan perkembangan sektor industri sukan tetapi bagi melahirkan atlet-atlet Melaka yang berdaya saing di peringkat tertinggi.” katanya.

Sebagai rekod, ini bukanlah kali pertama Kerajaan Negeri Melaka memberikan insentif berbentuk wang tunai kepada Aaron Chia. Ketika dia merangkul pingat gangsa dalam temasya Sukan Olimpik tahun lalu, Kerajaan Negeri Melaka turut menghadiahkannya wang tunai berjumlah RM50,000.

Featured Image: Facebook VP Shanmugam


Sukan SEA 2023: Roy King-Su Yin Bertemu Beregu No.10 Dunia Di Pentas Akhir

Hanya selangkah sahaja lagi yang memisahkan Kontinjen Malaysia untuk mengulangi kejayaan Chen Tang Jie dan Peck Yen Wei merangkul pingat emas dalam acara beregu campuran (individu) pada temasya Sukan SEA edisi lalu.

Ini selepas salah satu beregu campuran negara yang dipertaruhkan pada temasya kali ini, Yap Roy King dan Cheng Su Yin berhasil menempah tiket ke perlawanan akhir acara tersebut pada Sukan SEA 2023 Kemboja.

Gandingan pemain berusia 22 dan 19 tahun masing-masing melakar kemaraan berkenaan selepas menumpaskan beregu Thailand yang menghuni ranking ke-123 dunia, Pakkapon Teeraratsakul dan Phataimas Muenwong di peringkat separuh akhir, sebentar tadi.

SEA Games 2023 Score Update

Semifinals: Mixed DoublesRoy King YAP/CHENG Su Yin 🇲🇾 vs Pakkapon TEERARATSAKUL/Phataimas MUENWONG 🇹🇭 : 24-22 25-27 21-19#Badminton #BadmintonAsia #SEAGames2023 pic.twitter.com/6cGEtPoDZV

— Badminton Asia (@Badminton_Asia) May 15, 2023

Pertarungan melibatkan kedua-dua pasangan ini berlangsung dengan penuh sengit. Roy King-Su Yin berhasil mencatatkan kemenangan pada set pertama 24-22 sebelum Pakkapon-Phataimas meraih kemenangan pada set kedua 27-25 sekaligus mengheret pertarungan ke set penentuan.

Namun begitu, kemaraan ke pentas akhir menjadi milik Roy King-Su Yin apabila mereka berjaya mengakhiri pertarungan di set ketiga dengan skor 21-19. Untuk makluman, pertarungan ini berlanjutan selama 72 minit sebelum diketahui pemenangnya.

Pada pentas akhir kelak, Roy King-Su Yin akan menantikan cabaran samada beregu Indonesia yang menghuni ranking kesepuluh dunia, Rehan Naufal-Lisa Ayu bagi merebut kilauan pingat emas.

Pasangan ini berhasil menempah tiket ke perlawanan akhir setelah menumpaskan gandingan Thailand yang berada di ranking ke-56 dunia, Ratchapol Makkasasithorn-Chasinee Korepep dengan skor 19-21, 21-18 dan 21-19 dalam tempoh masa sekitar satu jam permainan.

Lewat pertarungan sengit rubber game, Rehan/Lisa melaju ke final! 🔥🔥🔥#SEAGames2023 pic.twitter.com/pnahaWSkZT

— BADMINTON INDONESIA (@INABadminton) May 15, 2023

Featured Image: Badminton Association of Malaysia


Olimpik 2020: Noktah Buat Azizul & Shah Firdaus Dalam Acara Pecut, Tumpuan Beralih Kepada Keirin

Perjalanan dua pelumba basikal negara, Dato’ Azizulhasni Awang dan Muhammad Shah Firdaus Sahrom dalam acara pecut nampaknya terhenti di peringkat 1/8 akhir sahaja.

Pada perlumbaan pertama peringkat 1/8 akhir, Azizul tumpas kepada pelumba Belanda, Jeffrey Hoogland.

Manakala, Shah Firdaus yang turun menentang seorang lagi pelumba Belanda, Harrie Lavreysen pada perlumbaan kedua peringkat yang sama turut tumpas.

Hard Luck @AzizulAWANG & @shahfirdaus95 Comeback Stronger #DemiMalaysia #Keirin pic.twitter.com/iXJQmLARP1

Walaupun tewas, kedua-dua mereka diberikan peluang untuk mara ke peringkat seterusnya dengan beraksi dalam acara 1/8 akhir repechage.

Bagaimanapun, dalam perlumbaan tersebut, Azizul dan Shah Firdaus tetap tumpas sekaligus menyaksikan mereka mengucapkan ‘selamat tinggal’ kepada acara ini.

#CyclingTrack Dato' Mohd Azizulhasni Awang finished second in 1/8 Finals Repechages – Heat 1 and did not qualify to Quaterfinals of Men's Sprint. #Olympics #Tokyo2020

#CyclingTrack Muhammad Shah Firdaus finished 3rd in 1/8 Finals Repechages – Heat 2 and did not qualify to Quaterfinals of Men's Sprint. #Olympics #Tokyo2020

Namun begitu, kedua-dua pelumba negara masih mempunyai baki satu lagi acara basikal trek iaitu keirin.

Untuk makluman, keirin merupakan acara tumpuan bagi kedua-dua pelumba ini dan merupakan salah satu daripada acara yang disasarkan pungutan pingat emas oleh Kontinjen Malaysia.

Pusingan pertama acara keirin akan berlangsung pada hari Sabtu (7 Ogos) bermula jam 2.48 petang.


Rekod Pertemuan Aaron-Wooi Yik Menentang Jun Hui-Yu Chen

Pasangan beregu lelaki negara, Aaron Chia dan Soh Wooi Yik menempah tiket ke saingan separuh akhir Sukan Olimpik dengan bergaya selepas menumpaskan regu No.1 dunia dari Indonesia, Marcus Gideon dan Kevin Sakalmunjo, hari ini.

Sementara itu, menanti mereka di peringkat separuh akhir adalah regu No.6 dunia dari China, Li Jun Hui dan Liu Yu Chen yang berjaya menewaskan regu Denmark, Kim Astrup dan Anders Rasmussen juga pada hari ini.

Sebelum kita menyaksikan kedua-dua wakil negara ini turun beraksi di gelanggang yang dijadualkan pada hari Jumaat (30 Julai) pada pukul 6 petang waktu Malaysia, ayuh kita melihat lima rekod pertemuan melibatkan kedua-dua regu ini dalam kejohanan yang terdahulu.

Pertama kali Aaron Chia-Wooi Yik bertemu regu dari China ini adalah pada peringkat suku akhir pada Kejohanan Dunia 2018 yang berlangsung di Nanjing, China. Mereka mara ke peringkat suku akhir selepas menumpaskan regu Korea (Chung Eui-seok/Kim Dukyoung, Pusingan 1), regu Taiwan (Lee Jhe-heui/Lee Yang, Pusingan 2) dan regu Denmark (Kim Astrup-Anders Rasmussen, Pusingan 3).

Ketika beraksi pertama kali menentang Jun Hui dan Yu Chen, regu muda negara ini tumpas dua ‘straight set’ dengan mata 14-21 dan 22-24.

Aaron dan Wooi Yik kembali bertemu regu China ini buat kali kedua dalam karier professional mereka. Kali ini pada pusingan kedua selepas mereka menumpaskan regu China, Liu Cheng-Zhang Nan pada pusingan 1. Bagaimanapun pertemuan kali kedua mereka masih memihak kepada Jun Hui dan Yu Chen dengan kemenangan dua ‘straight set’ iaitu 11-21 dan 19-21.

Masih lagi di tahun 2019 dan gandingan Aaron-Wooi Yik bertemu Jun Hui-Yu Chen buat kali ketiga dalam karier mereka. Kali ini melibatkan kejohanan Piala Sudirman yang berlangsung di Indonesia. Keputusan masih memihak kepada regu China namun kali ini, Aaran dan Wooi Yik memberikan mereka sedikit cabaran dan mengelakkan daripada kalah secara dua ‘straight set’ buat kali ketiga berturut-turut. Keputusan pada masa itu adalah 21-18, 14-21 dan 22-24.

Pertemuan keempat dan masih lagi di bumi Indonesia. Kali ini pertemuan antara kedua-dua regu ini seawal di peringkat pusingan pertama. Aaron-Wooi Yik kalah dalam perlawanan yang melibatkan tiga set dengan keputusan 21-19, 15-21 dan 9-21.

Kali terakhir Aaron-Wooi Yik bertemu Jun Hui-Yui Chen adalah pada peringkat suku akhir kejohanan di Hong Kong. Selepas cemerlang menumpaskan regu Indonesia (Ricky-Angga Pratama, Pusingan 1) dan regu Denmark (Kim Astrup-Anders Rasmussen, Pusingan 2), mereka turun berentap menentang regu China ini. Kemenangan masih belum dapat dirasai oleh Aaron-Wooi Yik di mana mereka terpaksa akur tumpas sekali lagi dengan keputusan  17-21, 21-19 dan 21-23.

Hasil daripada lima pertemuan melibatkan kedua-dua regu ini, Aaron-Wooi Yik tumpas 5-0 kepada Jun Hui-Yu Chen. Menariknya, sedikit peningkatan ditunjukkan oleh Aaron-Wooi Yik daripada ditewaskan secara dua ‘straight set’ dalam dua perlawanan awal kepada memaksa regu China bermain dalam ‘rubber set’ dalam tiga pertemuan terakhir mereka.

Perlu diingatkan, rekod pertemuan lalu tidak menjaminkan kemenangan dan kekalahan dalam perlawanan akan datang. Aaron-Wooi Yik telah menunjukkannya ketika menentang regu No.1 dunia ‘The Minions’ pada peringkat suku akhir.

Berdasarkan rekod, Aaron-Wooi Yik tumpas dalam ketujuh-tujuh perlawanan menentang Marcus-Kevin yang lalu. Akan tetapi regu muda negara ini turun ke gelanggang, beraksi dengan cemerlang dan menumpaskan mereka secara dua ‘straight set’ sekaligus memaksa The Minions mengemaskan beg pakaian meninggalkan Tokyo dan pulang ke Indonesia!


Sanusi Pernah Bermain Bola Sehingga Peringkat Daerah Dan Negeri

Presiden Persatuan Bolasepak Kedah (KFA), Muhammad Sanusi Md Noor berkongsikan semasa zaman remajanya bahawa beliau pernah terlibat dalam sukan bola sepak sehingga ke peringkat negeri.

Selain daripada sukan bola sepak, Sanusi merangkap Menteri Besar Kedah turut bergiat aktif dalam beberapa sukan yang lain seperti ragbi, kriket, sepak takraw dan olahraga.

Namun demikian, beliau mengakui walaupun bergiat aktif sebagai ahli sukan tetapi pengalamannya dalam mentadbir organisasi atau persatuan sukan sangatlah sedikit.

Disebabkan itu, beliau kekal dengan keputusan untuk berundur daripada tampuk kepimpinan utama bola sepak Kedah setelah selesainya hutang piutang yang ditanggung KFA dianggarkan berjumlah RM14 juta (sebelum ini dianggarkan hanya berjumlah RM10.6 juta).

Masalah yang ditanggung bukan hanya soal tunggakan gaji pemain tetapi juga melibatkan tunggakan LHDN, KWSP dan penyedia tiket pengangkutan pasukan.https://t.co/vxjwOTCDyD

“Daripada awal saya (bersama) KFA ni saya maklum saya pandai main bola, saya pernah main sampai peringkat daerah dan peringkat negeri,

“Selain daripada main bola, saya main ragbi, main kriket dan semua sukanlah termasuk takraw peringkat negeri dan olahraga.

“Mungkin saya tak sesuai untuk mentadbir persatuan sukan, tapi ada sedikit pengalaman, masih lagi belajar. Tapi bila Kedah hadapi masalah hutang, itu lebih jadi keutamaan,” kongsi Sanusi dalam satu sidang media, semalam.

Sanusi berkata pengundurannya daripada kerusi Presiden KFA akan berkuatkuasa pada 15 oktober 2020 namun ianya bergantung kepada KFA samada menerima atau menolak perletakan jawatannya.

“Saya dah hantar surat hasrat meletakkan jawatan presiden KFA, berkuatkuasa pada 15 oktober kerana (tarikh itu) merupakan sasaran akhir saya selesaikan hutang.

“Saya telah cari penaja, saya telah cari rakan-rakan yang sudi untuk membantu KFA selesaikan masalah ini, menjelang 15 oktober saya sasarkan semuanya selesai dan boleh serah kepada orang yang lebih layak.” jelasnya lagi.

Kedah Guna Nama Darulaman FC Kerana Tak Mahu Jadi Ayam Goreng https://t.co/SzdE0cT1Wy pic.twitter.com/eALrXDISX1

Mengulas mengenai nama dan logo baharu bagi pasukan Kedah selepas menjalani proses penswastaan, Sanusi berkata perkara itu masih boleh diubah dengan memaklumkan kepada Suruhanjaya Syarikat Malaysia (SSM).

Pada masa yang sama, beliau turut memaklumkan akan diadakan pertandingan mereka cipta logo baharu untuk pasukan Kedah selepas daripada ini.


Menteri: Pandelela Rinong Kini Ikon Perpaduan Negara

Menteri Perpaduan Negara, Datuk Aaron Ago Dagang berkata kementeriannya telah mengangkat ratu terjun negara, Datuk Pandelela Rinong selaku ikon perpaduan negara serta beberapa legenda perfileman dan pemimpin negara.

Jelas Aaron, tujuan para ikon perpaduan ini dilantik atau dipilih adalah sebahagian daripada usaha kementeriannya untuk memperkuatkan perpaduan dalam kalangan rakyat Malaysia.

“Sekarang ini, kita melihat perenang juga menjadi ikon, kita masukkan beliau ke dalam agensi bawah kita seperti Pandelela supaya beliau menjadi ikon di Kementerian Perpaduan Negara.” ujar Aaron semasa sesi soal jawab pada persidangan Dewan Rakyat tempoh hari.

Kenyataan tersebut dimaklumkan selepas Ahli Parlimen Sri Gading, Aminolhuda Hassan mengajukan soalan berkenaan hasrat kementerian untuk menghasilkan filem pendek mengenai kisah legenda sukan negara bagi memupuk semangat perpaduan.

Aminolhuda juga memetik nama bekas legenda bola sepak negara seperti Allahyarham Mokhtar Dahari, Soh Chin Aun dan Santokh Singh sebagai contoh kepada ikon yang wajar diketengahkan dalam penghasilan filem pendek tersebut.

Untuk makluman, Datuk Pandelela Rinong bukan nama yang asing buat rakyat Malaysia. Pandelela merupakan penerjun negara yang pernah meraih pingat perak bersama Cheong Jun Hoong di Sukan Olimpik 2016 selain daripada menggondol pingat emas di Sukan Komanwel dan Sukan SEA.

Featured Image: Facebook Pandelala Rinong


Viktor Axelsen Sapu 8 Gelaran Individu Sepanjang Tahun 2022

Tahun 2022 menjadi tahun yang cukup gemilang bagi karier badminton perseorangan lelaki No.1 dunia dari Denmark, Viktor Axelsen.

Kejayaan menumpaskan pemain Indonesia, Anthony Sinisuka Ginting pada perlawanan akhir Jelajah Dunia Akhir BWF 2022 semalam memberikannya kejuaraan terakhir buat Axelsen pada tahun ini.

Secara keseluruhannya, Axelsen telah merangkul lapan kejuaraan daripada 12 kejohanan individu yang disertainya sepanjang tahun ini.

.@Viktor Axelsen 🇩🇰 ended the year in style 💪

✅ World No.1 ✅ Olympic Champion✅ World Champion✅ HSBC BWF World Tour Finals Champion✅ European Champion ✅ All England Open Champion✅ Only lost 3 matches all year#BWFWorldTourFinals #Bangkok2022 pic.twitter.com/eyJq9PE5TA

— BWF (@bwfmedia) December 12, 2022

Tujuh kejohanan yang dimenanginya sebelum ini ialah Kejohanan Terbuka Seluruh England, Kejohanan Eropah, Indonesia Masters, Terbuka Indonesia, Terbuka Malaysia, Kejohanan Dunia BWF dan Terbuka Perancis.

Menariknya, Axelsen berhasil muncul juara setiap kali mara ke perlawanan akhir bagi setiap kejohanan tersebut. Tiada sebarang perlawanan akhir disudahi dengan gelaran naib juara oleh Axelsen pada tahun ini.

Pencapaian merangkul 8 kejuaraan pada tahun ini juga menjadi yang terbaik dalam kariernya setakat ini. Sebagai perbandingan, Axelsen hanya meraih tujuh kejuaraan pada tahun lalu.

Featured Image: Instagram Viktor Axelsen


Pas Bermusim Negeri Sembilan FC Kategori Terbuka Dijual Pada Harga RM159

Negeri Sembilan FC menjadi antara kelab terbaru yang melancarkan pas bermusim bagi saingan Liga Malaysia 2023.

Menerusi makluman rasmi di laman sesawang serta platform media sosialnya, terdapat enam kategori yang ditawarkan iaitu:

PAS BERMUSIM NSFC 2023 🟡⚫🔴

Dapatkan pas bermusim 2023 melalui pautan https://t.co/m2Wl8vS2fD

Pemegang pas bermusim akan mendapat manfaat akses kepada sekurang-kurangnya 15 perlawanan untuk musim 2023. pic.twitter.com/cn82xb5xAq

— Negeri Sembilan Football Club (@nsfc1923) February 12, 2023

Kesemua Pas Bermusim NSFC Gold adalah untuk tempat duduk di ruangan grandstand Stadium Tuanku Abdul Rahman. Selain itu, para pemegang pas bermusim ini akan mendapat pelbagai manfaat, diskaun dan pelbagai barangan kelab. Keutamaan untuk membeli tiket perlawanan akhir turut disertakan.

Sementara itu, Pas Bermusim NSFC Red memberikan akses kepada para pemegangnya untuk menonton perlawanan di stadium dari tempat duduk terbuka.

Ia turut menyertakan beberapa manfaat dan diskaun selain keutamaan untuk membeli tiket perlawanan akhir.

Menurut makluman daripada skuad berjulukan Hoben Jang Hoben ini, pemegang pas bermusim ini akan menikmati penjimatan sekurang-kurangnya 30% berbanding membeli tiket perlawanan di stadium.

Secara kasarnya, pemegang Pas Bermusim NSFC Red hanya membayar sekitar RM10.60 bagi setiap perlawanan untuk minimum 15 perlawanan bagi saingan Liga Super, Piala FA dan Piala Malaysia musim ini.


Salah, Kpah Tak Berpeluang Beraksi Satu Padang

Hasrat penyokong yang mahu melihat penyerang skuad kebangsaan Liberia merangkap Terengganu FC, Kpah Sherman berkongsi satu padang dengan penggempur handalan Liga Perdana Inggeris (EPL), Mohamed Salah nampaknya tidak dapat direalisasikan.

Sepatutnya, kedua-dua pemain berpeluang untuk berentap sesama sendiri memandangkan Liberia dijadualkan bertemu Mesir dalam perlawanan persahabatan antarabangsa yang akan berlangsung bermula jam 2 pagi nanti (waktu Malaysia) di Stadium Borg El Arab.

Bagaimanapun, Reuters melaporkan barisan kejurulatihan Mesir yang diketuai oleh Rui Vitoria memaklumkan Salah akan direhatkan pada perlawanan menentang Liberia serta dibenarkan pulang lebih awal bersama kelabnya, Liverpool.

Awal pagi Sabtu lalu, Salah telah beraksi 90 minit penuh bersama Mesir ketika menentang Niger di stadium yang sama. Dalam perlawanan itu juga, dia berhasil menjaringkan dua gol sekaligus membantu Mesir menamatkan perlawanan dengan keputusan 3-0 ke atas Niger.

Dengan kepulangan awal daripada tugasan antarabangsa, Salah mempunyai sedikit lebih masa untuk mempersiapkan diri sebelum berhadapan Brighton dalam aksi kesembilan EPL.

Sementara itu, Kpah sempat beraksi sebagai pemain gantian ketika turun menentang Niger pada Ahad lalu. Pertembungan antara Liberia dan Niger itu berkesudahan dengan keputusan seri tanpa jaringan.


Ranking BWF: Jaguh Perseorangan Negara Jatuh Ke Tangga Kesepuluh Dunia

Kedudukan jaguh perseorangan lelaki negara, Lee Zii Jia dalam Ranking Dunia BWF terus merudum apabila mencatatkan penurunan dua anak tangga selepas menghuni tempat kelapan dunia selama tiga minggu berturut-turut.

Kemaskini terbaru oleh Persekutuan Badminton Dunia (BWF) pada hari ini memperlihatkan pemain berusia 25 tahun tersebut kini menghuni ranking kesepuluh dunia – kedudukan yang kali terakhir dihuninya pada pertengahan Mac 2021.

Zii Jia berada di kedudukan tersebut dengan kutipan 59,276 mata – berkurangan 6,129 mata berbanding pada minggu lalu.

Tangga kelapan dunia pada minggu ini menjadi milik pemain China, Shi Yu Qi selepas mengumpul 68,824 mata yang membolehkannya melangkau dua anak tangga berbanding kedudukannya yang lalu.

Manakala tangga kesembilan dunia pula dihuni oleh pemain India, Prannoy H. S. dengan kutipan 66,147 mata.

Pada masa yang sama, kedudukan empat perseorangan lelaki teratas dunia kekal tanpa sebarang perubahan dengan Viktor Axelsen masih unggul di tangga pertama diikuti Anthony Sinisuka Ginting, Kodai Naraoka dan Loh Kean Yew di tangga kedua, ketiga dan keempat masing-masing.


Terbuka Vietnam: Jun Hao Dapat ‘Bye’ Namun Mungkin Bertemu June Wei Di Pusingan 32

Kejohanan Terbuka Vietnam 2022 menyaksikan beberapa perseorangan lelaki negara yang menyertai saingan berstatus Jelajah BWF Super 100 ini telah mengetahui lawan masing-masing.

Menerusi hasil undian yang dikeluarkan semalam, dua orang pemain negara mendapat “bye” di Pusingan 64 sekaligus membolehkan mereka mara secara automatik di Pusingan 32.

Salah seorangnya adalah pemain di bawah naungan Persatuan Badminton Malaysia (BAM) iaitu Leong Jun Hao. Bagaimanapun, di Pusingan 32 kelak, dia berkemungkinan besar akan bertemu rakan senegara iaitu Cheam June Wei yang merupakan pemain bebas (independent).

June Wei yang berada di ranking ke-66 dunia diundi bertemu pemain India yang menghuni ranking ke-245 dunia, Abhyansh Singh di Pusingan 64.

Sementara itu, seorang lagi pemain negara yang mendapat “bye” adalah perseorangan bebas, Soong Joo Ven merangkap pilihan ketujuh untuk menjuarai kejohanan ini.

Sedikit malang buat dua pemain muda negara, Lim Chong King dan Ong Ken Yon apabila hasil undian itu menemukan mereka seawal Pusingan 64.

Beberapa lagi pemain negara yang bermula di Pusingan 64 ialah Jacky Kok Jing Hong (Shankar Iyer, India), Aidil Sholeh (Le Duc Phat, Vietnam), Shahyar Shaqeem (Chia Hao Lee, Taiwan) dan Lee Shun Yang.

Untuk makluman semua, kejohanan ini akan berlangsung bermula 27 September dan berakhir pada 2 Oktober.

Featured Image: Badminton Association of Thailand


FAM ‘Tiru’ Jejak Langkah Vietnam Guna Khidmat Ketua Jurulatih Korea

Langkah yang diambil oleh negara serantau, Vietnam, menggunakan khidmat ketua jurulatih dari Republik Korea nampaknya diikuti oleh Persatuan Bola Sepak Malaysia (FAM).

Presiden badan induk bola sepak negara, Datuk Haji Hamidin Mohd Amin mengumumkan perlantikan jurulatih dari negara berkenaan, Kim Pan-gon sebagai ketua jurulatih skuad Harimau Malaya yang baharu secara rasmi, dalam sidang media di Wisma FAM, pada hari ini.

Untuk pengetahuan semua, karier kejurulatihan Pan-gon yang berusia 52 tahun ini banyak bertumpu di negara bekas wilayah jajahan British iaitu Hong Kong samada di peringkat kelab mahupun skuad kebangsaan.

Siaran Media: FAM Umum Pelantikan Kim Pan Gon Sebagai Ketua Jurulatih Baharu Skuad Harimau MalayaBaca kenyataan penuh daripada Presiden FAM, Datuk Haji Hamidin Haji Mohd Amin di https://t.co/q7j1IeLQMU#FAM #HarimauMalaya pic.twitter.com/hnv6zT0CRu

Menariknya, ketika membimbing skuad kebangsaan Hong Kong, jurulatih kelahiran Jinju, Gyeongsang ini berjaya menumpaskan Malaysia 2-0 yang dibimbing oleh Nelo Vingada pada pusingan kelayakan Piala Asia pada tahun 2017.

Perlantikan ini adalah untuk mengisi kekosongan yang ditinggalkan oleh Tan Cheng Hoe yang mengumumkan meletakkan jawatan sejurus sahaja gagal membawa skuad Harimau Malaya mara ke peringkat separuh akhir di kejohanan Piala AFF, Disember lalu.

Dimaklumkan, Pan-gon diberikan kontrak selama 2 tahun dengan pilihan lanjutan selama 2 tahun. Dia bakal tiba di Malaysia selewat-lewatnya pertengahan Februari dan bakal membawa bersama empat staf kejurulatihannya yang tersendiri kelak.

Untuk makluman semua, Vietnam melantik jurulatih Korea, Park Hang-seo sebagai pengendali skuad kebangsaan bawah 23 tahun (B-23) dan senior bermula tahun 2017.

Sejak daripada itu, prestasi kedua-dua skuad Vietnam itu meningkat dengan sangat ketara. Antaranya, skuad B-23 meraih tempat keempat dalam Sukan Asia dan muncul naib juara Kejohanan B-23 AFC 2018.

Untuk skuad senior pula, Vietnam di bawah bimbingan Hang Seo telah muncul sebagai juara Piala AFF 2018 dan mara ke pusingan ketiga kelayakan Piala Dunia.

Featured Image: Football Association of Malaysia


Jelajah Dunia Akhir: Pearly-Thinaah Bermula Langkah Kiri, Tumpas Kepada Beregu Indonesia

Beregu No.1 wanita negara, Pearly Tan dan Thinaah Muralitharan memulakan kempen Jelajah Dunia Akhir BWF 2022 dengan langkah kiri.

Pearly-Thinaah terpaksa akur tumpas kepada beregu Indonesia, Apriyani Rahayu dan Siti Fadia Silvia Ramadhanti pada perlawanan pertama peringkat Kumpulan B, sebentar tadi.

Beregu Indonesia yang menghuni ranking ke-14 dunia ini merupakan pasangan yang sama ditumpaskan oleh Pearly-Thinaah dalam kejohanan Terbuka Perancis – Jelajah Dunia Super 750 yang dimenangi mereka baru-baru ini.

HSBC BWF World Tour Finals 2022WD – Round 1          🇮🇩Apriyani RAHAYU🏅23 21 🇮🇩Siti Fadia Silva RAMADHANTI🏅21 19 🇲🇾Pearly TAN          🇲🇾Muralitharan THINAAH

🕗 in 47 minutes https://t.co/3JCVcoyyGp

— BWFScore (@BWFScore) December 7, 2022

Lebih malang, Pearly-Thinaah tumpas kepada pasangan ini secara “straight set” dengan skor yang berkesudahan dengan 21-23 dan 19-21 dalam tempoh masa 47 minit permainan atas gelanggang.

Sebagai rekod, ini merupakan pertembungan keempat melibatkan kedua-dua pasangan ini. Kekalahan ini menjadikan rekod pertemuan melibatkan Pearly-Thinaah dan Apriyani-Siti Fadia seimbang dengan dua kemenangan dan kekalahan masing-masing daripada empat pertembungan.

Sementara itu, Pearly-Thinaah akan meneruskan cabaran Kumpulan B dengan bertemu beregu No.1 dunia dari China, Chen Qing Chen dan Jia Yi Fan pada hari esok.

Sebagai tambahan, Pearly-Thinaah perlu menamatkan saingan peringkat kumpulan ini sekurang-kurangnya di tempat kedua sekiranya mahu mara ke saingan kalah mati iaitu separuh akhir.

Featured Image: Badminton Association of Malaysia


3 Kejohanan Besar Menanti Pemain Badminton Selepas Sukan Olimpik

Selepas berlangsung lebih dua minggu, temasya Sukan Olimpik Tokyo 2020 telah melabuhkan tirainya secara rasmi pada Ahad lalu.

Bagi sukan badminton, Persatuan Badminton Malaysia (BAM) telah menyenaraikan Lee Zii Jia (perseorangan lelaki), Soniia Cheah (perseorangan wanita), Aaron Chia-Soh Wooi Yik (beregu lelaki), Chow Mei Kuan-Lee Meng Yean (beregu wanita) dan Chan Peng Soon-Goh Liu Ying (beregu campuran) bagi mewakili Malaysia dalam acara masing-masing.

Pemenang pingat gangsa Badminton – Beregu Lelaki 🥉🏸Dari Malaysia 🇲🇾:AARON CHIA-SOH WOOI YIKTahniah dan terima kasih dari kami, rakyat Malaysia!#Bronze#Badminton#SokongMalaysia pic.twitter.com/dFIx49ux6c

Persembahan paling mencuri tumpuan dan di luar jangkaan adalah daripada pasangan regu lelaki, Aaron-Wooi Yik yang mara sehingga ke peringkat separuh akhir dan berjaya menumpaskan dua pasangan regu terbaik dunia sehingga berjaya membawa pulang pingat gangsa.

Persembahan ZiI Jia juga tidak kurang hebatnya walaupun terpaksa akur tumpas kepada kepada juara bertahan, Chen Long di peringkat suku akhir.

Bagi yang ingin melihat dan meneruskan sokongan kepada atlet-atlet badminton negara, berikut adalah tiga kejohanan utama (Major Championships/Grade 1) anjuran Persekutuan Badminton Dunia (BWF) yang akan disertai pada baki tahun ini.

Tarikh: 26 September – 3 Oktober 2021

Kejohanan utama selepas Sukan Olimpik yang akan dihadapi oleh atlet-atlet badminton negara adalah Piala Sudirman 2021. Ia merupakan sebuah kejohanan campuran dunia yang diadakan setiap dua tahun sekali. Setiap negara yang layak akan diwakili oleh 1 orang pemain lelaki dan wanita, sepasang regu lelaki dan wanita serta sepasang regu campuran.

Pada setiap pusingan, setiap wakil daripada negara masing-masing akan berentap (perseorangan lelaki vs perseorangan lelaki, beregu lelaki vs beregu lelaki dan dan lain-lain) untuk mara ke pusingan akhir. Sebagai rekod, Piala Sudirman 2019 menyaksikan Malaysia terkandas di peringkat suku akhir selepas tumpas 3-0 kepada Jepun.

Tarikh: 9 – 17 Oktober

Kejohanan yang sepatutnya dilangsungkan pada tahun lalu, namun ditunda ekoran pandemik Covid-19. Selang dua minggu kemudian, atlet-atlet badminton negara akan menghadapi satu lagi kejohanan utama iaitu Piala Thomas & Uber 2020. Untuk makluman semua, Piala Thomas merupakan kejohanan campuran untuk lelaki manakala Piala Uber merupakan kejohanan campuran untuk wanita. Kejohanan ini turut diadakan secara dwitahunan.

Bagi setiap kejohanan, sebagai contoh Piala Thomas, setiap negara akan diwakili oleh 3 pemain perseorangan lelaki dan dua pasangan regu lelaki. Pada setiap pusingan, setiap wakil perseorangan atau regu akan menghadapi lawan masing-masing untuk mara sejauh mungkin. Begitu juga formatnya untuk Piala Uber melibatkan wanita.

Untuk rekod, pada saingan Piala Thomas 2018, Malaysia yang pada ketika itu diwakili oleh Lee Chong Wei, Lee Zii Jia, Iskandar Zulkarnain, Goh V Shem-Tan Wee Kiong dan Aaron Chia-Teo Ee Yi terkandas di peringkat suku akhir setelah tumpas 3-1 kepada Indonesia.

Sementara itu, bagi Piala Uber 2018, Malaysia terkandas di peringkat kumpulan.

Ini merupakan kejohanan terbesar dalam sukan badminton. Pemenang bagi kejohanan ini akan dinobatkan selaku Juara Dunia dan diberikan pingat emas.

Sebanyak lima acara dipertandingkan iaitu perseorangan lelaki, perseorangan wanita, beregu lelaki, beregu wanita dan beregu campuran. Untuk rekod, sejak dipertandingkan pada tahun 1977, tiada seorang pemain atau regu dari Malaysia yang pernah merangkul Juara Dunia ini.

Bekas pemain perseorangan negara, Lee Chong Wei pernah meraih pingat perak pada tahun 2011, 2013 dan 2015.

Bagi acara beregu lelaki, pasangan Jalani Sidek-Razif Sidek (1987), Cheah Soon Kit-Soo Beng Kiang (1993), Cheah Soon Kit-Yap Kim Hock (1997) dan Koo Kien Keat-Tan Boon Heong (2010) turut merangkul pingat perak.


Pearly-Thinaah Menang Pusingan 1 Terbuka Perancis, Noktahkan Rekod 6 Kekalahan Berturut-Turut

Beregu wanita negara, Pearly Tan dan Thinaah Muralitharan boleh mengukir senyuman setelah menoktahkan rekod enam kekalahan berturut-turut apabila berhasil meraih kemenangan dalam perlawanan Pusingan 1 Terbuka Perancis.

Pasangan yang menduduki ranking ke-19 dunia ini berhasil meraih kemenangan tersebut dengan menumpaskan pasangan England, Jessica Hopton dan Jessica Pugh secara ‘straight set’ dengan keputusan 23-21 dan 21-10.

Kemenangan ini membolehkan Pearly-Thinaah mara ke Pusingan 2 berkutnya dalam kejohanan Super 750 Jelajah Dunia BWF ini. Menanti mereka adalah pasangan Indonesia yang menduduki ranking ke-34 dunia, Siti Fadia Silva Ramadhanti dan Ribka Sugiarto.

Untuk makluman semua, gandingan Pearly-Thinaah mengharungi satu episod yang agak suram –  mengalami kekalahan dalam enam perlawanan – walaupun memberikan tentangan yang cukup baik dalam beberapa perlawanan.

Berdasarkan rekod, mereka mengalami kekalahan demi kekalahan bermula daripada peringkat suku akhir kejohanan All England Open diikuti empat kekalahan dalam saingan Piala Sudirman 2021.

Terakhir dan agak mengecewakan, pasangan yang berusia 21 dan 23 tahun masing-masing ini tumpas pada perlawanan pembukaan kejohanan Terbuka Denmark kepada pemenang pingat emas Sukan Olimpik Tokyo 2020, Greysia Polii-Apriyani Rahayu yang berlangsung pada minggu lalu.

Featured Image: Badminton Photo / Badminton Association of Malaysia


Indonesia Masters: Pasangan Thailand Singkirkan Pang Ron-Yee See di Suku Akhir

Hasrat peminat Malaysia untuk melihat pasangan beregu campuran negara, Hoo Pang Ron dan Cheah Yee See melangkah ke peringkat separuh akhir Indonesia Masters nampaknya tidak menjadi kenyataan.

Pang Ron-Yee See terpaksa akur tumpas kepada pasangan Thailand, Dechapol Puavaranukroh dan Sapsiree Taerattanachai yang merupakan pilihan pertama untuk menjuarai kategori ini.

Beregu negara yang menghuni ranking ke-25 dunia tumpas ‘straight set’ dengan skor 21-17 dan 21-9 dalam masa 34 minit di tangan Puavaranukroh-Sapsiree yang menduduki tangga ke-2 dunia.

DAIHATSU Indonesia Masters 2021(New dates)XD – Quarter final          🇹🇭Dechapol PUAVARANUKROH🏅21 21 🇹🇭Sapsiree TAERATTANACHAI🏅17  9  🇲🇾Pang Ron HOO          🇲🇾Yee See CHEAH🕗 in 34 minutes https://t.co/QZx827Uy8d

Kekalahan ini menjadikan Pang Ron-Yee See tewas sebanyak tiga kali menentang pasangan beregu campuran dari negara jiran tetangga ini.

Sementara itu, kemaraan Pang Ron-Yee See ke peringkat suku akhir Indonesia Masters membolehkan mereka meraih 6,050 mata daripada kejohanan ini.

Mata yang diraih ini dijangka dapat membantu mereka memperbaiki kedudukan dalam ranking dunia pada kemasikini yang berikutnya.


Malaysia Masters: Liew Daren Kandas Di Pusingan 32, Kalah Kepada Pemain Hong Kong

Perseorangan bebas (independent) senior negara, Liew Daren hanya sekadar beraksi di Pusingan 32 saingan Malaysia Masters 2022.

Ini berikutan pemain berusia 34 tahun ini tumpas kepada pemain Hong Kong yang menghuni ranking ke-13 dunia, Ng Ka Long Angus di Pusingan 32, sebentar tadi.

Dalam pertarungan tersebut, Daren dikalahkan secara “straight set” dengan pungutan mata 17-21 dan 15-21 dalam tempoh masa 37 minit permainan.

R32Liew Daren 🇲🇾17-21, 15-21Ng ka Long Angus 🇭🇰

Kemenangan kedua pihak lawan ke atas Liew Daren. #BWFWorldTour #KamiTeamMalaysia

— Team Malaysia (@TeamMsia) July 6, 2022

Untuk pengetahuan semua, ini merupakan kekalahan kedua berturut-turut dialami oleh Daren di tangan Angus di pentas antarabangsa.

Berdasarkan rekod, pertemuan sulung melibatkan kedua-dua pemain yang berlangsung di saingan Terbuka Thailand 2019 menyaksikan Daren turut tumpas secara “straight set” dengan skor 13-21 dan 16-21.

Sementara itu, Angus yang meraih kemenangan dapat melayakkan diri ke peringkat Pusingan 16 di saingan bertaraf Jelajah Dunia Super 500 BWF ini.

Menantinya di sana adalah pemain Belanda yang berada di tangga ke-28 dunia, Mark Caljouw.

Featured Image: Badminton Association of Malaysia


RTM Siar Kejohanan All England 2022 Secara Langsung Bermula Peringkat Pusingan 32

Peminat badminton tempatan boleh menonton Kejohanan Badminton Terbuka Seluruh England (All England) 2022 secara langsung dan percuma bermula 16 hingga 20 Mac hadapan.

Ini kerana stesen penyiaran milik kerajaan, Radio Televisyen Malaysia (RTM) mengumumkan akan menyiarkan saingan Jelajah Dunia Super 1000 BWF itu. Ianya boleh ditonton menerusi saluran TV Okey, Sukan RTM serta secara penstriman langsung di platform RTM Klik.

Untuk makluman semua, kejohanan tahunan ini akan disertai oleh sebilangan pemain badminton Malaysia yang merangkumi beberapa kategori. Antaranya, perseorangan lelaki akan disertai oleh juara bertahan, Lee Zii Jia dan Liew Daren.

Manakala kategori beregu lelaki pula disertai oleh Aaron Chia-Soh Wooi Yik, Ong Yew Sin-Teo Ee Yi, Goh Sze Fei-Nur Izzuddin, Tan Kian Meng-Tan Wee Kiong dan Man Wei Chong-Tee Kai Wun.

Tiada wakil Malaysia dalam kategori perseorangan wanita dan Pearly Tan-Thinaah Muralitharan pula menjadi wakil tunggal negara dalam kategori beregu wanita.

Akhir sekali, kategori beregu campuran akan ditandingi oleh Goh Soon Huat-Shevon Lai, Tan Kian Meng-Lai Pei Jing, Hoo Pang Ron-Cheah Yee See, Chen Tang Jie-Peck Yen Wei serta Ong Yew Sin-Goh Liu Ying.

Kemaskini: Vivian Hoo dan Lim Chiew Sien layak menyertai kategori beregu wanita All England selepas menpadat “Promoted to Main Draw” bagi menggantikan pasangan yang menarik diri.


Liga Super 2023: Kini, Semua Pasukan Boleh Miliki 9 Pemain Import

Penstrukturan baharu Liga Super 2023 menyaksikan setiap pasukan mempunyai peluang sama rata untuk memiliki 9 pemain import berbanding 5 pemain pada ketika ini.

Sebelum ini, kelebihan mempunyai koleksi 9 pemain import ini hanya dapat dinikmati pasukan-pasukan yang mempunyai “feeder club” atau “reserved team” seperti Johor Darul Ta’zim (JDT), Terengganu dan Selangor.

Pengelola liga tempatan, Malaysian Football League (MFL) memaklumkan pembaharuan tersebut selepas daripada Mesyuarat Rakan Kongsi Liga Luar Biasa Ke-3, pada hari ini.

Baca: 18 Pasukan Bertanding Dalam Saingan Liga Super 2023 & Liga Simpanan Diperkenalkan

Namun begitu, MFL menetapkan hanya 6 daripada 9 pemain boleh didaftarkan oleh setiap pasukan pada hari perlawanan (matchday squad). Untuk makluman, kuota enam pemain ini selari dengan ketetapan baharu yang dimaklumkan oleh badan induk bola sepak benua asia, Konfederasi Bola Sepak Asia (AFC).

Akan tetapi, MFL tetap hanya membenarkan lima pemain import sahaja bermula dalam kesebelasan utama manakala satu lagi pemain perlu bermula daripada bangku simpanan.

Sementara itu, penggunaan kuota 3 pemain import bebas, 1 pemain import asia serta 1 pemain import ASEAN di atas padang masih dikekalkan oleh MFL pada musim hadapan.

Pada masa yang sama, dengan penambahan kuota pemain import ini, MFL turut menasihatkan, penggunaan pemain import tidak diwajibkan dan ianya bergantung kepada kesesuaian dan percaturam pasukan masing-masing.


Pertahanan Brazil Mauricio dos Santos Umum Tinggalkan JDT

Johor Darul Ta’zim (JDT) kehilangan salah satu tonggak importnya apabila pertahanan kelahiran Brazil, Mauricio dos Santos Nascimento mengumumkan meninggalkan kelab tersebut.

Pertahanan berusia 33 tahun itu mengumumkan meninggalkan skuad Harimau Selatan menerusi satu hantaran di laman sosialnya, sebentar tadi.

Johor Darul Ta'zim FC would like to wish Maurico Dos Santos all the best. Thank you for the excellent service and commitment over the past four seasons as we won eight trophies together. You are a club legend and will always be part of the JDT Family. pic.twitter.com/4Rblfk4EmX

— JOHORSouthernTigers (@OfficialJohor) June 27, 2022

“Terima kasih JDT. Terima kasih Malaysia. Saya bersyukur untuk setiap saat tinggal di sini di negara yang indah ini.” tulisnya.

Untuk makluman semua, Mauricio menyertai JDT sejak penghujung tahun 2018 daripada kelab yang beraksi dalam kancah bola sepak Itali, Lazio.

Sepanjang menyarung jersi Merah Biru semenjak saat itu, Mauricio telah membuat 58 penampilan serta membantu JDT merangkul lapan trofi iaitu empat kejuaraan Liga Super serta empat trofi Piala Sumbangsih.

Featured Image: JOHOR Southern Tigers


Safuwan: Saya Ada Menerima Tawaran Liga Thailand, Tetapi Ibu Bapa Saran Terus Berada Di Liga Malaysia

Pertahan skuad kebangsaan Singapura, Safuwan Baharudin membuat keputusan untuk menyertai semula Selangor FC setelah menerima saranan daripada ibu bapanya agar kekal beraksi dalam kancah Liga Malaysia biarpun mendapat beberapa tawaran daripada kelab Liga Thailand.

Selain itu, penyertaannya turut dipengaruhi oleh keberadaan bekas ketua jurulatih skuad kebangsaan Malaysia, Tan Cheng Hoe yang kini berjaya mengemudi Selangor menghuni tangga kedua Liga Super selepas 16 perlawanan.

Pemain berusia 31 tahun ini diperkenalkan semula secara sebagai pemain skuad Gergasi Merah pada hari ini, sehari selepas bekas kelab yang disertainya selama separuh musim, Negeri Sembilan FC kendalian K. Devan mengumumkan melepaskannya.

“Saya ada menerima beberapa tawaran dari Liga Thailand tetapi setelah berhubung dengan kedua ibu bapa saya, mereka menyarankan saya untuk terus berada di Liga Malaysia untuk baki enam bulan terakhir musim ini, iaitu bersama Selangor FC,”

“Dalam masa yang sama, antara yang menarik minat saya untuk kesini adalah saya belum pernah bermain di bawah jagaan Ketua Jurulatih, Tan Cheng Hoe.”

A familiar face, a renewed spirit. Welcome back #SB21

Read more here: https://t.co/A3hQaQpkYO#MKLK#KitaSelangor pic.twitter.com/cxx9TEhJge

— Selangor FC (@selangorfc) July 13, 2023

“Selain itu, hubungan dengan rakan sepasukan Gergasi Merah akan membantu untuk saya menjalankan tanggungjawab di sini terutamanya dari segi komunikasi kerana separuh daripada pasukan merupakan rakan sepasukan sebelum ini,”

“Saya juga berharap keserasian bersama pemain-pemain import dan beberapa pemain lokal baharu pasukan akan terjalin,” jelasnya seperti dipetik daripada halaman rasmi Selangor FC.

Untuk makluman semua, sebelum menyertai Negeri Sembilan, Safuwan telah menyarung jersi Merah Kuning selama tiga musim dengan mencatatkan 37 penampilan dalam keseluruhan pertandingan.

Bagaimanapun, kecederaan dialaminya enam bulan terakhir pada musim lalu memaksanya untuk membuat keputusan keluar meninggalkan Selangor demi kebaikan diri dan juga kelab.

“Saya gembira dapat kembali ke sini selepas enam bulan meninggalkan pasukan. Saya berharap penyokong dapat menerima kepulangan saya. Bagi saya, pasukan bola sepak tanpa penyokong tidak akan berjaya. Semoga kita dapat bekerjasama untuk Selangor FC,” tambahnya lagi.


Brunei Darussalam Sertai Piala AFF Buat Pertama Kali Selepas 26 Tahun

Brunei Darussalam menempa sejarah baharu bola sepaknya apabila melayakkan diri ke saingan Piala AFF buat kali pertama selepas 26 tahun.

Pasukan yang berada di ranking ke-190 dunia itu mengesahkan kemaraan setelah berjaya mengatasi Timor Lester dengan agregat 6-3 dalam perlawanan Pusingan Kelayakan Piala AFF Mitsubishi Electric 2022, semalam.

Dalam perlawanan pertama yang berlangsung pada Sabtu lepas, Brunei yang mendapat bimbingan ketua jurulatih baharu, Mario Rivera Campesino bermula September lalu mengejutkan Timor Leste dengan kemenangan 6-2.

🙌 That feeling when… you qualify for #AFFMitsubishiElectricCup for the first time since 1⃣9⃣9⃣6⃣!#AFFMitsubishiElectricCup2022 | #BeTheGameChanger | #TLSvBRU pic.twitter.com/aI3oipiXKn

— AFF Mitsubishi Electric Cup (@affmecup) November 8, 2022

Sementara itu, dalam perlawanan timbal balik yang berlangsung semalam, Brunei menanggung kekalahan 0-1 kepada Timor Leste. Namun begitu, dengan agregat keseluruhan 6-3, tiket kemaraan ke pusingan akhir Piala AFF tetap menjadi milik Brunei.

Kemaraan ini meletakkan Brunei dalam Kumpulan A bersama-sama juara bertahan, Thailand serta Indonesia, Filipina dan Kemboja.

Brunei akan memulakan perlawanan pertama dengan menentang Thailand pada 20 November kelak.

Sebagai rekod, Brunei hanya pernah beraksi sebanyak satu kali sahaja di kejohanan dwitahunan ini iaitu ketika edisi sulung pada tahun 1996.


Ranking BWF: Juara Dunia Jatuh Satu Lagi Anak Tangga

Kedudukan juara Kejohanan Dunia BWF 2022, Aaron Chia dan Soh Wooi Yik dalam Ranking Dunia terus mencatatkan kejatuhan.

Kemaskini terbaru oleh badan induk, Persekutuan Badminton Dunia (BWF) pada hari ini menyaksikan beregu lelaki No.1 tanah air turun satu anak tangga sekaligus menghuni ranking ke-4 dunia pada minggu ini.

Ini merupakan minggu kedua berturut-turut Aaron-Wooi Yik mengalami kejatahun selepas kali terakhir berada di ranking kedua dunia pada minggu ke-21.

Untuk makluman, tempat ketiga tersebut dirampas oleh beregu China, Liang Wei Keng dan Wang Chang yang muncul juara Terbuka Thailand selepas menumpaskan gandingan Indonesia, Muhammad Shohibul Fikri dan Bagas Maulana dalam perlawanan akhir yang berlangsung, Ahad lalu.

Kini, gandingan dari negara tembok China terbabit mempunyai 77,591 mata sementara Aaron-Wooi Yik pula mengumpul 77,094 mata – perbezaan sebanyak 497 mata sahaja.

Sementara itu, tiada perubahan kedudukan dikesan terhadap beberapa lagi beregu lelaki tanah air dengan Ong Yew Sin-Teo Ee Yi, Man Wei Chong-Tee Kai Wun dan Tan Kian Meng-Tan Wee Kiong kekal di tangga ketujuh, ke-22 dan ke-44 masing-masing.

Featured Image: Perodua Malaysia Masters 2023


Piala AFC 2022: KL City ‘Hadap’ Juara Piala Indonesia & Pasukan No.4 Liga Singapura

Juara Piala Malaysia 2021, Kuala Lumpur City FC (KL City) akan menghadapi pasukan juara Piala Indonesia 2018-19 serta kelab di tangga keempat Liga Premier Singapura 2021 dalam saingan Piala AFC, musim ini.

Dua pasukan yang dimaksudkan itu ialah PSM Makassar dan Tampines Rovers masing-masing. Pada masa yang sama, hasil undian oleh Konfederasi Bola Sepak Asia (AFC), pada hari ini, meletakkan skuad bimbingan Bojan Hodak itu Kumpulan H.

Sementara itu, satu lagi slot dalam Kumpulan H akan diisi salah satu daripada pasukan Myanmar samada pasukan Shan United atau Ayeyawady United.

Untuk makluman semua, saingan peringkat kumpulan Piala AFC ini dijadualkan bermula sekitar pertengahan Mei kelak secara berpusat bagi melindungi semua pihak yang terlibat daripada ancaman Covid-19.

Featured Image: Malaysian Football League


Terbuka Czech: Siti Nurshuhaini, Tze Yong & Beregu Muda Lelaki Muncul Naib Juara

Kejohanan badminton Terbuka Czech 2021 menyaksikan seramai empat pemain muda Malaysia berjaya menamatkan saingan tersebut selaku naib juara dalam kategori masing-masing, semalam.

Paling mencuri tumpuan adalah pemain perseorangan wanita berusia 17 tahun yang baru sahaja dinaikkan pangkat ke dalam skuad senior iaitu Siti Nurshuhaini Azman.

Nurshuhaini yang menghuni ranking 354 dunia mara perlawanan akhir dengan menumpaskan pemain Ananya Praveen (ranking 510), Karupathevan Letshanaa (ranking 605), Sabina Milova (ranking 186), Van Coppenolle (ranking 551), Basia Grodynska (ranking 526) dan Katerina Mikelova (ranking 441).

Bagaimanapun, rezeki tidak menyebelahinya untuk muncul juara apabila tumpas kepada pemain Indonesia, Putri Kusuma Wardani yang menghuni tangga ke-124 dunia pada perlawanan akhir.

Terbuka Czech: Gandingan Baharu Teoh Mei Xing-Anna Cheong Raih Kejuaraan Pertama

Sementara itu, pemain perseorangan lelaki, Ng Tze Yong yang berusia 21 tahun pula ke perlawanan akhir dengan menumpaskan Jia Heng Jason (ranking 180), Krishna Adi Nugraha (ranking 181), Leong Jun Hao (ranking 120) dan Adulrach Namkul (ranking 144).

Namun Tze Yong (ranking 82) terpaksa akur tumpas kepada pemain tuan rumah, Jan Louda (ranking 132) pada perlawanan akhir.

Terakhir sekali, pasangan beregu muda negara, Man Wei Chong dan Tee Kai Wun pula tumpas kepada pasangan Singapura, Hee Yong Kai Terry dan Loh Kean Hean sekaligus turut menamatkan saingan ini selaku naib juara.

Untuk makluman semua, majoriti pemain muda Malaysia akan menyertai sebuah lagi kejohanan di benua eropah iaitu Belgian International 2021 bermula 27 hingga 30 Oktober.